title: Bambuhait

text: Bambuhailajit ovat pienikokoisia haita ja jäävät yleensä alle 70 cm pitkiksi. Suurimmat lajit epolettihai ja pistebambuhai voivat saavuttaa metrin pituuden. Rakenteeltaan lajit ovat hoikkia ja niillä on kaksi suunnilleen samankokoista selkäevää ja rintaevät ovat pienet ja pyöreät. Pyrstöevä on pitkä verrattuna muun ruumiin pituuteen. Bambuhaiden kuonossa on pienet viikset ja silmien takana sijaitsevat ruiskureiät ovat suuret. Lajien hampaat ovat pienet ja teräväkärkiset. Bambuhaiden heimon lajit ovat ovipaarisia eli ne munivat kovakuorisen pyöreän munakotelon, josta poikanen kuoriutuu. Kuoriutuessaan poikaset ovat kooltaan 9–17 cm pitkiä.


title: Bambuhait

text: Bambuhaiden heimon lajeja tavataan Tyynenmeren indoläntiseltä alueelta. "Hemiscyllium"-suvun lajit elävät Australian ja Uuden-Seelannin rannikolla, mutta "Chiloscyllium"-suvun kaloja tavataan laajalta alueelta Madagaskarista Japaniin. Ne ovat rannikkojen kivikkopohjien ja koralliriuttojen lajeja. Bambuhailajien ravintoa ovat pienet kalat ja selkärangattomat eläimet, kuten ravut ja seepiat.


title: Bambuhait

text: Useita heimon lajeja pidetään akvaarioissa, koska ne ovat pienikokoisia, rauhallisia ja helppo saada lisääntymään myös vankeudessa. Eräitä lajeja pyydystetään myös ruokakaloiksi.


title: HMCS Athabaskan (R79)

text: HMCS Athabaskan (viirinumerot R79 ja vuodesta 1950 alkaen DDE219) oli Kanadan laivaston toisen maailmansodan jälkeen valmistunut Tribal-luokan hävittäjä, joka palveli Korean sodassa. Alus oli viimeinen valmistettu luokkansa alus.


title: HMCS Athabaskan (R79)

text: "HMCS Athabaskan" läpäisi koeajot ja koulutuksensa lähes loman kaltaisesti ennen siirtymistään 15. toukokuuta 1948 palveluspaikkaansa Kanadan länsirannikolle. Alus saapui 29. kesäkuuta Esquimaltiin, jossa se joutui välittömästi karanteeniin aluksella havaitun poliomyolitiksen vuoksi. Matkan aikana yksi miehistönjäsen oli kuollut sairastuttuaan. Karanteenista vapauduttuaan alus ja sen sisaralus "HMCS Cayuga" harjoittelivat sekä esittivät valtionsa lippua Kanadan ja Yhdysvaltain länsirannikolla.


title: HMCS Athabaskan (R79)

text: Alus kärsi 24. marraskuuta peltivaurioita palontorjuntahinaajantörmäyksessä Esquimaltissa. Se palveli tammikuusta toukokuuhun 1949 Karibianmerellä, minkä jälkeen se vieraili useissa satamissa Kaliforniasta Alaskaan. Alus oli modernisoitavana 15. syyskuuta 1949 alkaen, jolloin se muutettiin koululaivaksi. Alukselle asennettiin Y-tornin tilalle kaksi Squid sukellusveneentorjuntaheitintä, sen komentokeskusta suurennettiin ja kaksi syvyyspomminheitintä poistettiin, vaikka kiskot säilytettiin. Alus palasi palvelukseen 13. maaliskuuta 1950. Aluksen piti lähteä laivueensa mukana Euroopan purjehdukselle, joka peruutettiin 25. kesäkuuta Korean sodan puhjettua.


title: HMCS Athabaskan (R79)

text: "HMCS Athabaskan", "HMCS Cayuga" ja "HMCS Sioux" lähtivät 5. heinäkuuta Esquimaltista Pearl Harborin, Kwajaleinin ja Guamin kautta Saseboon Japaniin, jonne ne saapuivat 30. heinäkuuta. Alus palveli 22. joulukuuta saakka erilaisissa tehtävissä kuten tulituessa, risteilijöiden saattueena, Inchonin maihinnousun tukena sekä vihollisen yhteysalusten tuhoamisessa. Alus ajoi karille 4. joulukuuta suojatessaan Chinnampon evakuointia, mikä aiheutti sen konehuoneessa pitkäaikaisia ongelmia. Alus oli huollettavana Sasebossa 22. joulukuuta - 5. tammikuuta 1951.


title: HMCS Athabaskan (R79)

text: Palvelukseen palattuaan alus oli kuukauden Korean rannikolla partiotehtävissä, minkä jälkeen se suojasi lentotukialus "HMS Theseusta" pääosan helmikuusta ja maaliskuusta ennen siirtoaan Korean itärannikolle. Alus vapautettiin 2. toukokuuta huollettavaksi Kanadaan, ja se saapui 17. toukokuuta Esquimaltiin.


title: HMCS Athabaskan (R79)

text: Aluksen huolto valmistui syyskuussa, minkä jälkeen se palasi Korean rannikolle suojaamaan lentotukialuksia sekä tulitukitehtäviin liittouman yrittäessä vallata takaisin Korean rannikon saaria. Alus osui 14. syyskuuta pyörremyrsky Ruthin reitillä kärsien vaurioita. Marraskuussa alus oli rannikko-osaston mukana tukemassa maajoukkoja sekä estämässä meriliikenteen käytön joukkojen huoltoihin. Se oli kaksi viikkoa levossa ja täydennettävänä Hong Kongissa maaliskuussa 1952, mistä se palasi palvelukseensa Korean rannikolle kolmeksi seuraavaksi kuukaudeksi. Alus palasi 9. heinäkuuta Esquimaltiin huollettavaksi.


title: HMCS Athabaskan (R79)

text: "HMCS Athabaskanin" kolmas palveluskerta Korean rannikolla alkoi 29. lokakuuta, kun se lähti Esquimaltista. Alus saapui 7. marraskuuta Korean rannikolle, jossa se aloitti jälleen partioinnin. Se oli levossa Hong Kongissa toukokuussa 1953 ennen paluutaan Korean rannikolle, jossa se oli aselevon astuessa voimaan 27. kesäkuuta. Se jatkoi palvelustaan alueella rauhan tuloon saakka pelastaen muun muassa pudonneen helikopterin ja Corsairin miehistöt 16. elokuuta ja avustaen matalikolle ajautunutta tankkeria "Tongshuita" 2. lokakuuta.


title: HMCS Athabaskan (R79)

text: Alus palasi 11. joulukuuta Kanadaan, jossa aloitettiin aluksen muuttaminen sukellusveneentorjunta-alukseksi. Muutostyöt valmistuivat lokakuussa 1954, jolloin aluksen aseistukseen kuului neljä etukannelle sijoitettua nelituumaista tykkiä, kaksi takakannen rakenteisiin sijoitettua kolmituumaista ja neljä 40 millimetrin ilmatorjuntatykkiä. Torpedoputket ja Squid sukellusveneentorjuntaheittimet olivat paikoillaan. Aluksen masto oli muutettu verkkorakenteiseksi ja siihen oli asennettu runsaasti úutta elektroniikkaa. Aluksen koeajot ja koulutus keskeytettiin joulukuussa 1954, kun saatiin tieto merentutkimusalus "Cedarwoodin" merihädästä.


title: HMCS Athabaskan (R79)

text: 1. lokakuuta 1955 alus ajoi lähellä Vancouveria Spanish Bankissä matalikolle, mutta se pääsi tuntia myöhemmin hinaaja "Glendonin" avustamana irti. Ainoastaan aluksen kaikuluotain kärsi vähäisiä vaurioita. Vuodesta 1955 alkaen alus palveli Brittiläisen Kolumbian rannikolla partiotehtävissä aina vuoteen 1958 saakka, missä ollessaan se oli rannikon edustalla tuloksettomassa sukellusvenejahdissa 4.-7. kesäkuuta 1957.


title: HMCS Athabaskan (R79)

text: "HMCS Athabaskan" lähti 19. tammikuuta 1959 Esquimaltista "HMCS Cayuagan" kanssa liittyäkseen seitsemästä Tribal-luokan aluksesta muodostettavaan laivueeseen. Alusten miehistöt oli vaihdettu "HMCS Saguenayn" ja "HMCS St. Laurentin" kanssa ennen lähtöä. Ne saapuivat 16. helmikuuta Halifaxiin. "HMCS Athabaskan" saattoi toukokuussa kuninkaallista jahtia "HMS Britanniaa", joka kuljetti St. Lawrencen meritien avaamaan saapunutta hallitsijaa.


title: HMCS Athabaskan (R79)

text: Alus etsi 23. syyskuuta 1962 mereen syöksynyttä Super Constellatonia ja se pelasti 48 henkeä merestä. Alus oli Euroopan kiertueella, joka keskeytyi lokakuussa 1962 Kuuban kriisin vuoksi. Kriisin päätyttyä se jatkoi Naton harjoituksessa, mutta alus pelasti 1. maaliskuuta 1964 keskisellä Atlantilla Liberian lipun alla purjehtineelta tankkerilta "Amphialokselta" 18 eloonjäänyttä.


title: HMCS Athabaskan (R79)

text: Alus poistettiin palveluksesta ja se siirrettiin Halifaxiin valmiusreserviin. Aluksen kunto heikkeni nopeasti, se riisuttiin aseista ja lopulta poistettiin alusluettelosta. Alus lähti heinäkuussa 1969 hinattuna Halifaxista La Speziaan Italiaan romutettavaksi.


title: HMCS Cayuga

text: HMCS Cayuga (viirinumerot R04 ja vuodesta 1950 alkaen DDE218) oli Kanadan laivaston toisen maailmansodan jälkeen valmistunut Tribal-luokan hävittäjä, joka palveli Korean sodassa.


title: HMCS Cayuga

text: Alus tilattiin 1942 Halifaxin telakalta, joka osti aluksen voimanlähteen alihankintana John Inglisiltä Halifaxista. Sen köli laskettiin 7. lokakuuta 1943 ja alus laskettiin vesille 28. heinäkuuta 1945. Alus valmistui 20. lokakuuta 1947.


title: HMCS Cayuga

text: Runkomiehistö otti "HMCS Cayugan" palvelukseen Halifaxissa. Koulutus aluksella aloitettiin, kun tulenjohtojärjestelmä oli saatu asennettua ja loput miehistöstä saapunut. Alus lähti 4. helmikuuta 1948 Esquimaltiin, jonne se matkasi lähes lomamatkan kaltaisesti lukuisten teknisten ongelmien laskiessa aluksen nopeutta. Alus oli 22. maaliskuuta alkaen telakalla Esquimaltissa, josta se palasi palvelukseen 18. toukokuuta. Aluksen miehistö osallistui 28. toukokuuta - 15. kesäkuuta Fraserinlaakson tulvan uhrien pelastamiseen. Alus siirrettiin 5. heinäkuuta kuivatelakalle, josta se palasi 5. elokuuta. Vuoden lopun alus oli miehistöineen koulutettavana "HMCS Athabaskanin" kanssa, kunnes se taas siirrettiin havaittujen vikojen vuoksi korjattavaksi.


title: HMCS Cayuga

text: Alus muutettiin telakoinnin aikana sukellusveneidentorjunta-alukseksi, jollaisena se palasi palvelukseen 15. syyskuuta 1949. Aluksen Y-torni oli korvattu kahdella Squid-sukellusveneidentorjuntaheittimellä sekä niiden tarvitsemalla tulenjohtolaitteella. Aluksen teknisten vikojen jatkuessa se saatiin palvelukseen vasta tammikuussa 1950.


title: HMCS Cayuga

text: Alus osallistui mereen pudonneen B-36-pommikoneen etsintöihin 14.-23. helmikuuta 1950, ja niiden jälkeen se lähti "HMCS Athabaskanin" kanssa purjehdukselle Eurooppaan. Korean sodan sytyttyä purjehdus peruutettiin, ja alus lähti 5. heinäkuuta "HMCS Athabaskanin" ja "HMCS Siouxin" kanssa risteilijä "HMCS Ontarion" saattueena Esquimaltista Korean rannikolle. Ennen lähtöä kaksi aluksen kaksiputkista 20 millimetrin ilmatorjuntatykkiä korvattiin 40 millimetrin yksiputkisilla Boforsin tykeillä.


title: HMCS Cayuga

text: "HMCS Cayugan" palvelus Korean rannikolla keskeytyi teknisten ongelmien vuoksi. Alus siirrettiin 22. syyskuuta Saseboon, Japaniin korjattavaksi, ja se palasi 3. lokakuuta palvelukseen. Aluksen kaikuluotainoperaattorin taito pelasti 19. lokakuuta aluksen joutumasta miinakenttään Chodon edustalla. Alus oli marraskuun lopulla levossa Hongkongissa. Alus osallistui Chinnanmpon evakuointiin sekä Inchonin maihinnousuun. Sen huolto valmistui 22. tammikuuta 1951 Sasebossa.


title: HMCS Cayuga

text: Alus suojasi palvelukseen palattuaan lentotukialuksia ja valvoi meriliikennettä sisaraluksensa "HMCS Nootkan" kanssa. Lisäksi se osallistui maajoukkojen tukemiseen tykkitulella. Alus lähti 16. maaliskuuta paluumatkalle Kanadaan, jossa se siirrettiin Esquimaltissa telakalle 7. huhtikuuta. Alus palasi 25. toukokuuta telakalta. 19. kesäkuuta se länti takaisin Korean rannikolle ja saapui Saseboon 25. heinäkuuta harjoiteltuaan matkalla Pearl Harborissa.


title: HMCS Cayuga

text: Alus palveli 7. elokuuta alkaen Korean rannikolla samoissa tehtävissä kuin aiemminkin, kunnes se poistui alueelta 16. tammikuuta 1952. Se oli levossa Hongkongissa kuukauden, jolloin sen tulipalossa tuhoutuneet turbogeneraattorit vaihdettiin. Alus palasi 12. helmikuuta asemapaikalleen Korean rannikolle, jossa toiminta oli hiljentynyt. 1. kesäkuuta alus lähti kohti Esquimaltia, jonne se saapui paria vuorokautta myöhemmin.


title: HMCS Cayuga

text: Esquimaltissa aluksen varastot tyhjennettiin ja se siirrettiin telakalle muutettavaksi sukellusveneidentorjuntatehtäviin. Se palasi palvelukseen 23. maaliskuuta 1953, jolloin sen pääaseistuksena oli etukannella neljä nelituumaista kaksoistykkitorneissa ja X-tornina kaksiputkinen kolmituumainen ilmatorjuntatykki. Y-tornin paikalla oli Squid-sukellusveneentorjuntaheitin. Aseistusta täydensivät neljä yksiputkista 40 millimetrin Boforsia sekä neljä torpedoputkea. Muutostöiden seurauksena aluksen uppouma oli noussut 2745 tonniin, vaikka aluksen masto oli korvattu alumiinirakenteella.


title: HMCS Cayuga

text: Koeajot ja koulutus päättyivät vasta marraskuussa, koska alus törmäsi laituriin 5. maaliskuuta, mikä aiheutti aluksen telakoinnin korjausten vuoksi. Se oli myös konevian vuoksi telakalla 23. toukokuuta - 28. kesäkuuta. Alus lähti 25. marraskuuta Koreaan valvomaan aselepoehtojen noudattamista. Tehtävän se aloitti 8. tammikuuta 1954.


title: HMCS Cayuga

text: Alus palasi 16. joulukuuta Esquimaltiin, jossa se oli huollettavana 3. tammikuuta - 25. helmikuuta 1955 ennen länsirannikon koulutustehtäviin osallistumista. Alus palveli "HMCS Athabaskanin" kanssa Kanadan laivaston 2. saattajalaivueessa koulutustehtävissä seuraavat neljä vuotta. Aluksella sattui syyskuussa 1958 vakava tulipalo konehuoneessa, jolloin kaksi miehistönjäsentä paloi pahoin.


title: HMCS Cayuga

text: Molemmat Tribal-luokan alukset siirrettiin itärannikolle 3. saattajalaivueeseen tammikuussa 1959, minkä jälkeen alus palveli Pohjois-Atlantilla sekä Euroopassa. Alus törmäsi 24. marraskuuta 1959 sisaralukseensa "HMCS Micmaciin' Bermudan edustalla, jolloin kumpikin alus vaurioitui.


title: HMCS Cayuga

text: "HMCS Cayuga" poistettiin palveluksesta 27. helmikuuta 1964. Alus myytiin sisaralustensa "HMCS Micmacin" ja "HMCS Nootkan" kanssa Port Colborneen Marine Salvage Limitedille, joka myi ne edelleen Shipbreaking Industriesille Faslaneen 132 000 punnalla. Alus saapui 30. syyskuuta 1964 "Rotesandin" hinaamana Faslaneen, jossa se romutettiin.


title: Tiluslaji

text: Tiluslaji oli Suomessa käytössä ollut maanmittaukseen liittyvä nimitys, joka osoitti tiluksen tiettyä käyttötapaa tai käyttömahdollisuutta. Tiluslajeja olivat


title: Tiluslaji

text: Vuoden 1980 alussa tuli voimaan asetus jakoasetuksen muuttamisesta. Siinä otettiin käyttöön maankäyttölajit, jotka korvasivat tiluslajit.


title: Apšeronin niemimaa

text: Apšeronin niemimaa eli Apšeron (, ) sijaitsee Kaspianmeren länsirannalla Azerbaidžanissa. Se muodostaa Kaukasusvuoriston pääjonon itäisen jatkeen. Niemimaan pituus on 60 kilometriä ja suurin leveys 30 kilometriä. Pinnanmuodostukseltaan se on suolajärvien täplittämää kumpuilevaa tasankoa, jolla esiintyy myös hiekkadyynejä. Ilmasto on kuiva ja subtrooppinen. Seudulla on huomattavia öljyesiintymiä.


title: Apšeronin niemimaa

text: Niemimaan etelärannalla sijaitsee Azerbaidžanin pääkaupunki Baku. Kylpyläpaikkakuntia ovat muun muassa Suraxanı, Mərdəkan ja Buzovna. Suraxanıssa on Ateşgahin tulenpalvojien temppeli ja Mərdəkanissa keskiaikainen linna. Şüvəlan on suosittu pyhiinvaelluskohde.


title: Apšeronin niemimaa

text: Noin neljäkymmentä prosenttia Azerbaidžanin asukkaista asuu Apšeronin niemimaalla, missä on myös 70% maan teollisuudesta. Niemiemaalla ja sitä ympäröivillä merialueilla on ympäristöongelmia öljynporauksen ja käsittelemättömien jätevesien takia.


title: Apšeronin niemimaa

text: Apšeronin piirikunta sijaitsee pääosin sisämaassa niemimaan ulkopuolella.


title: Filmfare

text: Filmfare on englanninkielinen aikakauslehti, joka käsittelee intialaista elokuvateollisuutta. Sitä julkaisee The Times Group. Filmfare on Intian suosituin viihdelehti, jota lukee intialainen yhteisö ympäri maailmaa.


title: Filmfare

text: Se organisoi ja sponsoroi palkintogaaloja Intian elokuvateollisuuksille kieliryhmittäin. Filmfare Awards -gaalassa palkitaan hindinkielisiä, Filmfare Awards South -gaalassa tamilin-, telugun-, malajalamin- ja kannadankielisiä ja Filmfare Awards East -gaalassa palkitaan bengalin-, assamin- ja orijankielisiä elokuvia.


title: Filmfare Awards

text: Filmfare Awards on The Times Groupin vuosittain järjestämä palkintogaala Intian hindinkielisen elokuvateollisuuden ammattilaisille. Palkintogaala järjestettiin ensimmäisen kerran vuonna 1954, samana vuonna kun ensimmäiset National Film Awards -palkinnot jaettiin. Filmfare Awards on yksi vanhimmista ja merkittävimmistä hindinkielisille elokuville jaettavista palkinnoista Intiassa.


title: Filmfare Awards

text: Vuoteen 2012 mennessä käytössä on ollut 37 palkintokategoriaa. Elokuvakriitikoiden jakamille palkinnoille on erillinen kategoria yleisöpalkintojen lisäksi.


title: Cuitláhuac

text: Cuitláhuac (n. 1476–1520) oli kymmenes asteekkihallitsija. Hän hallitsi ainoastaan 80 päivän ajan vuonna 1520.


title: Cuitláhuac

text: Cuitláhuac oli edeltäjänsä Montezuma II:n nuorempi veli. Montezuman kuoltua asteekit valitsivat Cuitláhuacin uudeksi kuninkaaksi. Cuitláhuac kuitenkin kuoli isorokkoon joulukuussa 1520, oltuaan vallassa vain 80 päivää. Häntä seurasi valtaistuimella Cuauhtémoc, asteekkien viimeinen hallitsija.


title: HMCS Micmac

text: HMCS Micmac (viirinumerot R10 ja vuodesta 1950 alkaen DDE214) oli Kanadan laivaston toisen maailmansodan jälkeen valmistunut Tribal-luokan hävittäjä, joka palveli Korean sodassa.


title: HMCS Micmac

text: Aluksen palvelukseen oton jälkeen se oli koululaivana eikä koskaan käyttänyt aseitaan sodassa. Alus kuljetti lokakuussa 1945 toisessa maailmansodassa Kanadan joukkojen komentajan kenraali Creerin tarkastuskäynnille Kanadaan. "HMCS Micmac" vaurioitui lievästi "HMCS Iroquoisin" ollessa ankkurissa aluksen kyljessä.


title: HMCS Micmac

text: Korjaukset kestivät alle kuukauden, minkä jälkeen alus aloitti palveluksensa Atlantin rannikolla. Se oli ensimmäiset kuukaudet koulutettavana Bermudalla. Alus hinasi 14. helmikuuta 1946 konerikosta kärsineen "LCI 164":n takaisin Bermudalle. Alus saattoi "SS Aquitaniaa", joka kuljetti kenraalikuvernööriksi saapuvaa sotamarsalkka Alexanderia. Myöhemmin alus saattoi "RMS Mauretaniaa", joka kuljetti sotamarsalkka Montgomeryn Kanadaan.


title: HMCS Micmac

text: "HMCS Micmacin" koulutustehtäväst jatkuivat, kunnes se siirrettiin 27. maaliskuuta 1947 huollettavaksi Halifaxiin. Se aloitti 9. heinäkuuta koeajot, joiden aikana se kolaroi tiheässä sumussa rahtialus "Yarmouth Countyn" kanssa. Alus vaurioitui pahoin kymmenen miehistönjäsenen saadessa surmansa ja viidentoista loukkaantuessa. Alus poistettiin palveluksesta ja se siirrettiin reserviin, jossaa ollessaan alus muutettiin saattuehävittäjäksi.


title: HMCS Micmac

text: Aluksella korvattiin A-tykki Squid sukellusveneentorjuntaheittimellä ja B-tykki korvattiin neliputkisella 40 millimetrin tykillä. Kaksi kaksiputkista nelituumaista sijoitettiin takakannelle, minkä lisäksi alukselle asennettiin neljä 40 millimetrin Bofors ilmatorjuntatykkiä sekä neljä 21 tuuman torpedoputkea. Aluksen muutostyöt valmistuivat 16. marraskuuta 1949, jolloin se otettiin uudelleen palvelukseen.


title: HMCS Micmac

text: Alus lähti 9. tammikuuta 1950 Bermudalle koulutukseen sekä toimiakseen lentotukialus "HMCS Magnificentin" lennonvarmistusaluksena. Alus pelasti 25. helmikuuta Fairey Fireflyn tähystäjän ja toisen koneen lentäjän 7. kesäkuuta. Syksyllä alus kuului Kanadan laivaston osastoon "HMCS Magnificentin" ja "HMCS Huronin" kanssa eikä se palannut kotimaahan ennen kuin 27. marraskuuta.


title: HMCS Micmac

text: Aluksella havaittu pienehkö ongelma korjattiin tammikuussa 1951, minkä jälkeen se lähti Karibianmerelle. Alus hinasi 4. huhtikuuta pienehkön matkustaja-aluksen "Gilbert Jr.:n", jolta oli loppunut polttoaine, Willemstadiin.


title: HMCS Micmac

text: "HMCS Micmac" oli huollettavana Halifaxissa toukokuusta elokuuhun 1951 ennen lähtöään Välimerelle "HMCS Magnificentin" lennonvarmistusalukseksi. Se pelasti 24. lokakuuta Sea Furyn lentäjän, kun matkaa oli tehty vasta kolme päivää. Alus saattoi 8. marraskuuta risteilijä "HMCS Ontariota", joka kuljetti prinsessa Elizabethia ja Edinburghin herttuaa Charlottetownista St. Johnsiin Newfoundlandiin.


title: HMCS Micmac

text: Alus poistettiin 30. marraskuuta palveluksesta, jotta sen muutostyöt saattuehävittäjäksi saatettaisiin loppuun. 14. elokuuta 1953 palvelukseen palatessaan aluksen pääaseina olivat neljä nelituumaista (A- ja B-tykit), kaksi kolmiputkista Squid sukellusveneentorjuntaheitintä takakannella, kaksiputkinen kolmen tuuman 50 pituuskaliiperin ilmatorjuntatykki kansirakenteiden takaosassa, neljä 40 millimetrin Bofors ilmatorjuntatykkiä sekä neljä 21 tuuman torpedoputkea. Aluksen uppouma oli nyt 2200 tonnia ja sille oli asennettu verkkorakenteinen masto.


title: HMCS Micmac

text: Alus osallistui koulutuspurjehduksiin, joiden aikana se vieraili kesäkuussa 1954 Britteinsaarilla ja se saattoi elokuussa kuninkaallisen jahdin "Britannian" Quebeciin. Aluksella todettiin lokakuussa 1953 vuoto polttoainetankkien viisi ja kuusi liitoksessa sekä aluksella sattui sähköpalo 3. huhtikuuta 1954, mikä vaati kahdeksan päivän telakoitumisen Halifaxissa. Alus palasi 25. huhtikuuta telakalta. Se oli huollettavana Halifaxissa joulukuusta 1954 huhtikuuhun 1955, minkä jälkeen alus oli toukokuuhun 1956 saakka koulutuksessa Bermudalla, Yhdysvaltain itärannikolla sekä Karibianmerellä.


title: HMCS Micmac

text: "HMCS Micmac" oli huollettavana toukokuusta syyskuuhun 1956, minkä jälkeen se liittyi sisaraluksiinsa "HMCS Huroniin" ja "HMCS Iroquoisiin" matkalle Britteinsaarille, Ranskaan ja Portugaliin seuraavaksi pariksi kuukaudeksi. Alus kärsi lukuisista pienistä vioista matkan kuluessa muun muassa ohjaushäiriöstä 12. joulukuuta, kondenssiveden aiheuttamasta ongelmasta Puerto Ricossa ja vaikeasta tärinästä potkurin osuttua Bermudan edustalla koralliriuttaan. Vaurioitunut potkuri irrotettiin ja suoristettiin. Vuosien 1957 ja 1958 kuluessa alus suoritti lukuisia tehtäviä ja vuonna 1959 se saattoi kuninkaallista jahtia St. Lawrencen reitin avajaisiin. Aluksen ikä alkoi näkyä ja 24. marraskuuta 1959 se vaurioitui liinan vaihdossa "HMCS Cayugan" kanssa. Alus oli helmikuusta 1961 kalastusalueen valvonnassa Newfoundlandin vesillä.


title: HMCS Micmac

text: Alus huolto St. Johnsissa viivästyi telakkalakon, tulipalon ja varaosien hankinnan vuoksi, minkä seurauksena se palasi Halifaxiin vasta 21. joulukuuta 1961. KOulutujakso keskeytyi mekaanisten ongelmien, peräsimen murtumisen, pumppujen rikkoutumisen ja jäähdyttimien ongelmien vuoksi ja alus palasi maaliskuussa 1962 Halifaxiin, jossa korjauksia jatkettiin. Alus vieraili 1962 ja 1963 Euroopassa kärsien lisää vikoja.


title: HMCS Micmac

text: "HMCS Micmac" poistettiin 13. joulukuuta 1963 palveluksesta Halifaxissa ja se sijoitettiin varaosiksi. Lopulta alus myytiin sisaralustensa "HMCS Cayugan" ja "HMCS Nootkan" kanssa Port Colborneen Marine Salvage Limitedille, joka myi alukset edelleen Shipbreaking Industriesille. Alus saapui 14. lokakuuta 1964 hinattuna Faslaneen romutettavaksi.


title: HMCS Nootka

text: HMCS Nootka (viirinumerot R96 ja vuodesta 1950 alkaen DDE213) oli Kanadan laivaston toisen maailmansodan jälkeen valmistunut Tribal-luokan hävittäjä, joka palveli Korean sodassa.


title: HMCS Nootka

text: Alus tilattiin huhtikuussa 1941 Halifaxin telakalta. Sen köli laskettiin 20. toukokuuta 1942 ja alus laskettiin vesille 26. huhtikuuta 1944. Alus valmistui 7. elokuuta 1946.


title: HMCS Nootka

text: "HMCS Nootka" osallistui palvelukseen astuttuaan normaaliin rauhanajan palvelukseen partioiden, purjehtien sekä erilaisissa vierailuissa. Se saattoi elokuussa 1946 "HMCS Micmacin" kanssa risteilyalus "RMS Mauretaniaa", joka kuljetti marsalkka Montgomeryä Halifaxiin, minkä jälkeen alus oli lokkauussa lentotukialus "HMCS Warriorin" lennonvarmistusaluksena Atlantilla. Harjoituksen päätteeksi se saattoi Esquimaltiin siirtyvän lentotukialuksen Panamaan, mistä alus palasi 28. marraskuuta telakalle Halifaxiin. Vuoden 1947 merkittävimmät tapahtumat olivat toukokuusta kesäkuuhun kestänyt koulutuspurjehdus Karibianmerellä "HMCS Warriorin" ja "HMCS Micmacin" kanssa sekä "HMCS Portagen" kanssa tehty harjoitus, jonka aikana upotettiin 21. lokakuuta Halifaxin edustalla sukellusvene "U-190".


title: HMCS Nootka

text: Alus siirrettiin joulukuussa Halifaxissa telakalle, mistä se palasi palvelukseen tammikuussa 1948. Vuoden aikana se osallistui harjoituksiin itäisillä merialueilla ja Karibianmerellä. Se teki vuoden lopulla sisaraluksensa "HMCS Haidan" ja lentotukialus "HMCS Magnificentin" kanssa purjehduksen Hudsoninlahdella ja Labradorinniemimaalle. Alus osallistui vuoden 1949 alun harjoituksiin, kunnes "HMCS Magnificent" ajoi karille kesäkuussa. "HMCS Nootka" ja "HMCS Haida" avustivat lentotukialuksen karilta. Alus poistettiin palveluksesta 15. elokuuta muutettavaksi sukellusveneentorjuntahävittäjäksi. Muutostyöt sisälsivät 4,7 tuuman tykkien vaihtamisen kaksiputkisilla nelituumaisilla. Y-torni korvattiin kahdella kolmiputkisella Squid-sukellusveneentorjuntaheittimellä. Alus palasi telakalta elokuussa 1950.


title: HMCS Nootka

text: Alustavat koeajot suoritettiin syyskuusta lokakuuhun, jotka sisälsivät kaksiputkisten 40 millimetrin Bofors MK V ilmatorjuntatykkien koeammunnat. Koeajojen päätyttyä alus lähti 25. marraskuuta Korean rannikolle. Myrskyn aiheuttamien vaurioiden Rodmanin laivastotelakalla Balboassa Panamassa korjaamisen jälkeen alus saapui 14. tammikuuta 1951 Saseboon Japaniin.


title: HMCS Nootka

text: "HMCS Nootka" osallistui Inchonin alueen tulittamiseen sekä rannikon valvontaan. Lisäksi alus saattoi lentotukialuksia Korean länsipuolella. Alukselta lähtenyt moottorivene katkaisi 13.-14. toukokuuta välisenä yönä Jalujoella olleiden kahden junkin ja neljän sampaanin kiinnitysköydet. Vallatut alukset haaksirikkoutuivat matkalla Inchoniin, mutta niiden miehistöt luovutettiin 23. toukokuuta Inchonissa viranomaisille. Alus tulitti tämän jälkeen rautatietä sekä tykistöasemia lähellä Wonsania Korean itärannikolla. Sen partiointi ja tulitukitehtävät jatkuivat, kunnes "HMCS Sioux" vapautti 4. kesäkuuta aluksen tehtävästä.


title: HMCS Nootka

text: Kuressa vietetyn telakkajakson jälkeen alus palasi Korean länsirannikolle valvomaan öisin rannikkoliikennettä ja päivisin saattamaan lentotukialuksia, kunnes siirtyi 20. heinäkuuta Aleuteille ja edelleen Esquimaltiin. Alus siirrettiin 31. heinäkuuta Esquimaltissa telakalle, mistä se palasi 4. elokuuta pienehköjen rungossa ilmenneiden vaurioiden korjaamisen jälkeen. Alus saapui 21. elokuuta Halifaxiin, jossa se siirrettiin huollettavaksi. Alus palasi palvelukseen 17. marraskuuta, mutta koeajoissa havaittujen vikojen korjaaminen esti aluksen lähdön Koreaan aina vuoden loppuun.


title: HMCS Nootka

text: Alus saapui 12. helmikuuta 1952 Saseboon, josta se jatkoi matkaansa Korean länsirannikolle. Aluksen tehtävänä oli partiointi ja rannikon kohteiden tulittaminen sekä saattajana toimiminen. Se tuki 27. maaliskuuta - 10. huhtikuuta vastasissitoimintaa kuljettaen joukkoja rannikon edustan saarille. Alus joutui omien joukkojen ja vihollisen tuleen 17.-18. huhtikuuta välisenä yönä Kirindon saaren ja mantereen välillä. Se vapautti 28. toukokuuta itärannikolla Australian laivaston "HMAS Warramungan", minkä jälkeen se suoritti useita tulitukitehtäviä. Rannikkotykistö lähes osui alukseen 30. toukokuuta lähellä Chongjiniä.


title: HMCS Nootka

text: "HMS Constance" vapautti 9. kesäkuuta "HMCS Nootkan", joka vietti seuraavat pari viikkoa levossa ja täydennettävänä Hongkongissa ennen paluutaan Korean länsirannikon tulituki- ja saattajatehtäviin. Alus pelasti 31. heinäkuuta Etelä-Korean laivaston sukellusveneidentorjunta-alus "Bak Dusanin", joka oli ajanut Yongpyong-nin lähistöllä karille. Alus sai 25.-26. syyskuuta välisenä yönä tutkahavainnon pienestä aluksesta, jonka vierelle se ajoi. Seuranneessa tulitaistelussa yksi Pohjois-Korean asevoimien upseeri sai surmansa ja viisi sotilasta vangittiin. Tutkittaessa todettiin junkin olleen miinanlaskumatkalla. Alus oli ainoa sodan aikana merellä vallattu Pohjois-Korean laivaston alus.


title: HMCS Nootka

text: Alus lähti 5. marraskuuta Korean rannikolta Saseboon, mistä se aloitti kotimatkansa. Se matkasi Singaporen, Suezin kanavan, Maltan ja Gibraltarin kautta Halifaxiin, jonne se saapui 17. joulukuuta. Alus oli toinen maapallon kiertänyt Kanadan laivaston alus, kun "HMCS Quebec" oli tehnyt sen ensimmäisenä.


title: HMCS Nootka

text: "HMCS Nootka" oli modernisoitavana, jolloin sille asennettiin verkkomasto, kaksiputkinen 3 tuuman 50 pituukaliiperin tykki. Alus palasi palvelukseen 15. joulukuuta 1954. Alus osui 5. toukokuuta 1955 Bermudalla Ireland Island Dockyardin aallonmurtajaan, jolloin sen keula vaurioitui pahoin. "HMCS Toronto" ja "HMCS Iroquois" saattoivat kuuden seitsemän solmun nopeudella matkanneen vaurioituneen aluksen St. Johnsiin, jossa se siirrettiin telakalle 24. toukokuuta. Se palasi palvelukseen 6. syyskuuta.


title: HMCS Nootka

text: Uransa lopun alus vietti harjoitellen ja purjehtien Amerikan ja Euroopan vesillä. Aluksen koneet olivat myös kuluneet loppuun pitkän Atlantilla vietetyn uran aikana ja ne oli kunnostettava esimerkiksi joulukuussa 1955 alus pysähtyi Bermudan kapeikossa veden päästyä polttoainetankkeihin. Alus osallistui huhtikuussa 1956 "HMCS Outremontin" ja "HMCS Buckinghamin" kanssa kadonneen Banshee koneen etsintöihin Nova Scotian rannikolla. Se oli huollettavana syyskuusta seuraavan vuoden helmikuuhun, jolloin savuhormit varustettiin savunhajoittimilla. Uudet nelituumaiset asennettiin huhtikuussa 1958. "HMCS Nootka", "HMCS Haida" ja "HMCS Huron" avustivat maaliskuussa 1961 vaikeuksiin joutuneita Nova Scotian kalastajia ja 15.-16. marraskuuta 1962 alus pysäytti Cape Sablen edustalla kalastusalus "Harvey and Sistersin".


title: HMCS Nootka

text: Alus purjehti 10. kesäkuuta ja 3. syyskuuta 1963 välisenä aikana 17000 mailia kiertäen Suuret järvet ja harjoitellen Bermudalla. Tämä oli samalla aluksen uran päätös. Palatessaan joulukuussa Halifaxiin alus määrättiin poistettavaksi palveluksesta, mikä tapahtui 6. helmikuuta 1964. Se siirrettiin Crown Assets Corporationille hävitettäväksi. Alus myytiin Port Colbourneen Marine Salvage Limitedille, joka myi sen edelleen "HMCS Micmacin" ja "HMCS Cayugan" kanssa New Yorkissa olleen agentin välityksellä Shipbreaking Industriesille. Alukset saapuivat vielä samana vuonna 22. syyskuuta hinattuina Faslaneen romutettavaksi.


title: Tutkimusvilppi

text: Tutkimusvilppi eli tieteellinen vilppi on epärehellisesti laadittujen tutkimussuunnitelmien, -raporttien ja -tulosten esittämistä tutkimusten rahoittajille, tieteellisille julkaisuille ja muille tutkijoille. Yleensä tutkimusvilpin muodoiksi katsotaan sepittäminen, oikeiden tulosten väärentäminen ja plagiointi. Eräät tutkimusvilpin määritelmät sisällyttävät tutkimusvilpiksi myös ideoiden luvattoman käytön eli ideoiden anastuksen, samoin kuin tutkimuksen tahallinen vaikeuttaminen (esim. tutkimusaineiston tahallinen tuhoaminen).


title: Tutkimusvilppi

text: Yleisimmin käytetty tutkimusvilpin määrittely on NSF:n (National Science Foundation) 1987 määritelmä, joka tunnetaan lyhenteellä FFP ("fabrication, falsication, plagiarism"). Yhdysvaltojen liittovaltion terveystutkimuksia koskeva ohje NIH (National Institutes of Health) DHHS (U.S. Department of Health & Human Services) 1989 perustuu FFP:n, ja siihen on lisätty yleislause koskien vakavaa poikkeamista tieteellisistä menetelmistä ("other practices that seriously deviate from those that are commonly accepted within the scientific community").


title: Tutkimusvilppi

text: Suomen tutkimuseettisen neuvottelukunnan vuonna 2012 päivittämien ohjeiden mukaan vilppi on "väärien tietojen tai tulosten esittämistä tiedeyhteisölle tai niiden levittämistä esimerkiksi julkaisussa, tieteellisessä kokouksessa pidettävässä esitelmässä, julkaistavaksi tarkoitetussa käsikirjoituksessa, oppimateriaalissa tai rahoitushakemuksessa. Vilppiä on myös toisten tutkijoiden tekemän työn anastaminen tai esittäminen omana tutkimuksena." Vilpin ilmenemismuotoja ovat anastaminen, luvaton lainaaminen, sepittäminen ja vääristely. Plagioinnin arvioidaan olevan yleisin tutkimusvilpin muoto, ja plagiointi on muita tutkimusvilpin muotoja helpompi todentaa, koska uutta tekstiä voidaan helposti verrata aikaisempiin teksteihin.


title: Tutkimusvilppi

text: Tutkimuksen tulokset voi julistaa salaisiksi toimeksiantaja (esimerkiksi sotilastutkimus tai yritystoimita), jolloin kyse ei ole tutkimusvilpistä. Sotilaallisen tutkimuksen yhteydessä (Suomessa puolustusvoimat) julkaistuja vääriä tutkimustuloksia ei ole eettisessä mielessä pidetä tutkimusvilppinä, vaan sodankäyntiin kuuluvana harhautustoimintana. Harhautustoiminta kuuluu perinteisesti sodankäyntiin, esimerkkinä kiinalaisten jymäyttämisen taito.


title: Tutkimusvilppi

text: Tutkimusvilpin aiheellinen ilmianto on eettisesti katsoen hyväksi tieteelle. Ilmiannon tekemiselle tulisi olla olemassa sellainen menettelytapa, jolla suojataan sekä tutkimusvilppiepäilyn tekijä että tutkimusvilpistä epäillyn henkilön tai henkilöiden sosiaalinen maine. Perusteeton tutkimusvilppiepäilystä ilmoittaminen on eettisesti väärin. Suomessa vilppiepäilyjen käsitteleminen kuuluu ensisijaisesti tieteellistä tutkimusta harjoittaville organisaatioille. Loukkausepäilyn selvitysprosessiin tai päätökseen tyytymätön osapuoli voi pyytää lausuntoa asiasta tutkimuseettiseltä neuvottelukunnalta. Ohje loukkausepäilyjen käsittelemisestä astui voimaan 2013.


title: Tutkimusvilppi

text: Tutkimusvilppiepäilyn perustutkimusmallit ovat keskitetty (muun muassa Tanska, Yhdysvallat: ORI 1992 alkaen) ja hajautettu (mm. Suomi, oppilaitoskohtainen tutkinta). Tutkimusvilpin hallinnollista tutkimisprosessia tiedeyhteisössä pidetään vaikeasti hallittavana, ja se muistuttaa oikeusprosessia sillä erotuksella, että teosta epäilty on oikeusturvaltaan rikosoikeusprosessiin verrattuna heikompi. Prosessin vaiheet ovat epäilyn määrittely, epäilyn tutkinta, kuuleminen (epäilty, muut asianosaiset, asiantuntijat), johtopäätösten tekeminen ja seuraamusten (sanktiot) määrääminen. Yleensä tutkimusvilppiepäilyn käsittely on puutteellista.


title: Tutkimusvilppi

text: Tutkimusvilpin ilmiannon vaiheet ovat mukaan muiden selitysten harkitseminen, kysyminen syyttämisen sijaan, todisteiden etsiminen, ammaltillisen asenteen säilyttäminen, tavoitteiden analysointi ja neuvojen hankikiminen sekä niiden noudattaminen. Vilpin ilmiantaminen on vakava toimenpide kaikkien sen osallisten kannalta, joten se on tehtävä harkiten, ja joissakin tapauksissa voi olla parasta vain unohtaa asia ja jättää ilmianto tekemättä.


title: Tutkimusvilppi

text: Tutkimusvilpin ilmiannon seuraukset ilmiannon tehneelle ovat yleensä kielteisiä, ja harvoin myönteisiä. Ilmiantoon rohkaistaan, mutta sen seurauksena on tavanomaisesti yhteisöväkivallan kohteeksi valitseminen (mm. nuhtelu, uhkailu, yhteisön ulkopuolelle sulkeminen, erottaminen, oikeudelliset toimet, syyllistäminen). Ilmoittajan henkilöön kohdistuvista teoista voi olla seurauksena mm. avioero ja itsetuhoinen käyttäytyminen (itsemurha). Ilmiannon seurauksena tiedeyhteisölle voi olla tapauksen asialliallinen selvittäminen ja tapauksesta oppiminen tai sitten esim. tutkimusvilpistä epäilyn suojeleminen (ilmiannon huomiotta jättäminen, tietämättömäksi jättäytyminen) ja tapauksen neutralisaatio.


title: Tutkimusvilppi

text: Tutkimusvilpistä aiheutuvista seurauksista vakavin on muiden tutkijoiden tutkimusten suuntautuminen väärille kehityspoluille (työajan menetys). Luotettavana pidetty tosiasioihin perustumaton tutkimus voi aiheuttaa taloudellisia vahinkoja kolmansille osapuolille, esim. silloin kun tuloksia pidetään oikeudenkäyntien perustana. Vilpillinen julkaistu tutkimus lisää tutkijan ansioita, ja se voi parantaa hänen asemaansa kilpailtaessa virasta tai tutkimusrahoituksesta. Julkisuudessa käsiteltävän vilppiepäilyn vaikutus tieteen julkiselle kuvalle vaihtelee sen mukaan, miten asianmukaisesti vilppiepäilyn käsittelyprosessi on hoidettu.


title: Tutkimusvilppi

text: Käytännössä tutkimusvilpin tutkijan kannalta tärkein seuraamus on tutkijan henkilökohtaiseen tutkijamaineen aleneminen. Tutkimusvilppi voi myös johtaa jo myönnetyn korkeakoulututkinnon menettämiseen. Tästä seuraa nuorella tutkijalla uran pysähtyminen ja varttuneemmalla tutkijalla työtilaisuuksien väheneminen. Tutkimusvilpin toteennäyttämisen jälkeen ideaalitilanne olisi se, että tutkija kantaa teostaan moraalisen vastuun. Näin ei useinkaan ole. Tutkimusvilppi on tutkijan kannalta epäeettinen kaikissa ilmenemismuodoissaan.


title: Siionin kannel

text: Siionin kannel on evankelisen herätysliikkeen laulukirja.


title: Siionin kannel

text: "Siionin kannel - evankelinen laulukirja" on kokoelma yhteislauluja. Nimi "Siionin kannel" viittaa Raamatun kuvaan kahdesta vuoresta, Gal. 4: 24-26 ja Hepr. 12: 18-24. Siinain lain vaatimusten salamat eivät uhkaa sitä, joka turvautuu Jumalan rakkauteen Kristuksessa, armoon Siionista (SK 34:5, SK 436:4). Tämän kuvan mukaan taivaassa soivat kerran kanteleet tai harput Siionin vuorella, Ilm. 14: 1-2. Nimen käyttäminen laulukirjassa juontuu kansainvälisistä hengellisistä liikkeistä ja laulukokoelmista, joissa korostettiin evankeliumin iloa, Kristuksen sovitusverta ja raamatullista morsiusmystiikkaa. Suomen evankeliselle liikkeelle keskeistä on myös kasteen armo, luottamus Jumalan sanaan ja luterilainen tunnustus.


title: Siionin kannel

text: Viimeisimmän "Siionin kanteleen" uudistuksen suorittanut toimikunta aloitti työnsä vuonna 1993. Tavoitteena oli ilmaista laulujen alkuperäiset ajatukset ehjällä, kauniilla suomen kielellä. Laulut pyrittiin muokkaamaan alkutekstin perusteella, myöhemmin mukaan tulleita ajatuksia karsien. Vanhoja kauniita sävelmiä palautettiin ja uusia etsittiin.


title: Siionin kannel

text: Edellisen "Kanteleen" vähän käytettyjä lauluja jätettiin pois. Tilalle toimikunta pyrki tuomaan tämän päivän parhaita hengellisiä lauluja. Niitä löydettiin myös evankelisen liikkeen vanhasta aarteistosta. Tärkeää oli, että ne soveltuvat yhteislauluiksi ja että Pyhän Raamatun koko sanoma soi kirkkaana. Kanteleessa on lauluja iloon ja suruun, nuorille ja varttuneille, etsijöille ja löydetyille.


title: Siionin kannel

text: Ensimmäistä kertaa "Siionin kannel" ilmestyi 1874 yksiäänisenä nuottipainoksena. Kokoelma valmistui vuosina 1874-1881 ja 1885, minkä jälkeen sitä on uudistettu ja lisäilty vuosina 1892, 1900, 1910, 1923, 1961/1964 sekä 1999, minkä lisäksi sävelmistöä on uudistettu 1939 ja 1948. Siionin kannelta on painettu yli miljoona kappaletta.


Yhdistyneen kuningaskunnan parlamenttivaalit 1979 järjestettiin 3. toukokuuta. Vaaleissa konservatiivit saivat 339 paikkaa ja työväenpuolue 269. Konservatiivipuolueen puheenjohtajasta Margaret Thatcherista tuli Yhdistyneen kuningaskunnan ensimmäinen naispääministeri.


title: Disney Dream

text: Disney Dream on Disney Cruise Line -varustamon omistama risteilyalus. Se on rakennettu Meyer Werftin telakalla Papenburgissa, Saksassa. Neitsytmatkansa laiva teki 26. tammikuuta 2011.


title: Disney Dream

text: Disney Dream on kaikista suurin laiva, mikä on koskaan rakennettu Meyer Werftin telakalla. Se on 40 prosenttia suurempi kuin yhtiön aikaisemmat alukset, Disney Magic ja Disney Wonder. Dreamin sisaraluksen, Disney Fantasyn on määrä tehdä neitsytmatkansa 7. huhtikuuta 2012.


title: Disney Dream

text: Disney Dreamin kotisatama on Port Canaveral, Florida, josta se tekee kolmen, neljän ja viiden yön risteilyjä Bahamalle.


title: Disney Dream

text: Kuten muissa Disney Cruise Linen laivoissa, Disney Dreamin sisustuksen suunnittelussa on alusta alkaen otettu erityisesti huomioon perheet.


title: Shinmoedake

text: Shinmoedake (新燃岳) on tulivuori Kagoshiman prefektuurissa, Kyūshūssa, Japanissa, ja on osa laajempaa Mount Kirishiman tulivuorikeskittymää. Sen uskotaan muodostuneen 7 300 ja 25 000 vuotta sitten.


title: Shinmoedake

text: Shinmoedaken purkauksia on rekisteröity vuosina 1716, 1717, 1771, 1822, 1959, 1991, 2008, 2009 ja 2011.


title: Shinmoedake

text: Vuoden 2011 purkaukset alkoivat 19. tammikuuta. 26. tammikuuta kello 7.30 purkaus lähetti tuhkaa ympäröiville alueille. Tuhka sulki neljä rautatielinjaa ja joitain lentoja peruttiin sakean tuhkapilven takia. Kyseessä oli Shinmoedaken suurin purkaus sitten vuoden 1959.


title: Shinmoedake

text: Helmikuun 1:nä vieläkin suurempi purkaus lähetti savua 2,5 km:n korkeuteen ja sylki vulkaanisia kiviä 1,5 km:n korkeuteen.


title: Shinmoedake

text: Helmikuussa 2011 Shinmoedaken kraatteriin muodostui laavakumpu. Helmikuun 17. Miyakonojon alueella aloitettiin evakuointitoimenpiteitä 17. helmikuuta, koska rankkasateet uhkasivat muodostaa lahareita. Ainakin 63 ihmistä evakuoitiin.


title: Shinmoedake

text: Kaksi päivää Sendain maanjäristyksestä tulivuori purkautui jälleen sylkien tuhkaa 4 000 metrin korkeuteen. Useita satoja evakuoitiin alueelta.


title: Shinmoedake

text: Shinmoedake tunnetaan myös siitä, että sitä käytettiin James Bond -elokuvassa Elät vain kahdesti (1967). Elokuvassa Ernst Stavro Blofeldin salainen piilopaikka ja rakettiasema oli tulivuoren kraatterissa.


title: Hyvä tieteellinen käytäntö

text: Hyvä tieteellinen käytäntö () on tieteen harjoittajien (asiantuntijat ja tutkijat) menettelyohjeisto, jonka tarkoituksena on varmistaa tieteellisen tutkimuksen eettinen hyväksyttävyys ja tutkimustulosten uskottavuus. Hyvän tieteellisen käytännön loukkaukset on jaoteltu piittaamattomuuteen hyvästä tieteellisestä käytännöstä ja vilppiin tieteellisessä toiminnassa (tutkimusvilppi). Hyvän tieteellisen käytännön rikkominen voi joissakin tapauksissa rikkoa eettisten ohjeistuksen lisäksi myös rikosoikeudellisia säännöksiä.


title: Hyvä tieteellinen käytäntö

text: Piittaamattomuus hyvästä tieteellisestä käytännöstä on törkeä laiminlyönti (gross negligence) tai holtittomuus, joka ilmenee erityisesti tutkimuksen suorittamisessa. Piittaamattomuus voi ilmetä myös lievempänä, esim. epämääräisenä viittaustekniikkana, tulosten puutteellisena kirjaamisena, samojen tulosten julkaisemisena useaan kertaa uusina tai tiedeyhteisön vähäisenä harhaanjohtamisena. Samoin kuin tutkimusvilppi, piittaamattomuus tieteellisestä käytännöstä voi ilmetä tutkimusprosessin jokaisessa vaiheessa (tutkimuksen teko, tutkimustulosten ja -johtopäätösten esittäminen).


title: Hyvä tieteellinen käytäntö

text: Rikosoikeudellisia säännöksiä rikkovia hyvää tieteellistä käytäntöä loukkaavia tekoja voivat olla mm. toisen tutkijan työn tahallinen tuhoaminen, vaikeuttaminen tai viivyttäminen. Tiedeyhteisöön kuulumattoman yleisön harhaanjohtaminen on epäeettistä, mutta sitä ei pidetä hyvän tieteellisen käytännön rikkomuksena, sillä tieteelle laadittujen eettisten ohjeiden tarkoituksena on säilyttää tieteen luotettavuus.


title: Hyvä tieteellinen käytäntö

text: Hyvään tieteelliseen käytäntöön kuuluvia menettelyjä ovat muun muassa tiedeyhteisön tunnustamien toimintatapojen noudattaminen, yleinen huolellisuus ja tarkkuus tutkimustyössä (mittaus, tulosten kirjaaminen, tallentaminen, arviointi ja esittäminen) sekä rehellisyys. Tutkijan tulee soveltaa tiedonhankinnassa, tutkimuksessa ja arvioinneissa tieteellisen tiedonhankinnan mukaisia menetelmiä samoin kuin hyvää tutkijan ammattietiikka. Tieteellisen tiedon tulee olla avointa ja muiden tutkijoiden tutkimusta tulee arvostaa. Tutkimus on suunniteltava, toteutettava ja raportoitava tieteelliselle tiedolle asetettujen edellytysten mukaisesti. Tutkimusraportoinnin tulee olla yksityiskohtaista.


title: Hyvä tieteellinen käytäntö

text: Tutkimusprojektissa tutkimusorganisaation asema, oikeudet, vastuut, osuus tekijyydestä ja velvollisuudet on määritelty kirjallisesti ennen tutkimuksen aloittamista ja henkilöstön valintaa, samoin kuin tutkimustulosten omistajuus ja aineistojen säilyttäminen (kaikkien osapuolten hyväksymällä tavalla). Tutkimuksen sidosryhmiin liittyviä hyvän tieteellisen käytännön menetelmiä ovat mm. tutkimukseen kuuluvien sidonnaisuuksien ilmoittaminen tutkimukseen osallistuville ja tulosten raportoinnin yhteydessä. Tutkimuksen hallinnointi on toteutettava hyvän hallintotavan mukaisesti (henkilöstö- ja taloushallinto).


title: Hyvä tieteellinen käytäntö

text: Eri tieteenaloilla on yleisten tieteellisten menettelytapojen lisäksi yksityiskohtaiset tieteenalakohtaiset menettelytavat tieteen harjoittamiseen. Vastuu hyvän tieteellisen käytännön harjoittamisesta kuuluu jokaiselle tiedeyhteisön jäsenelle, ja tutkimusetiikan ja tieteen käytäntöjen opetus on osa oppilaitosten opetusta. Oppilaitos voi julkaista laitoskohtaisia ohjeita tieteen harjoittamisen käytännöistä, ja yleisiä ohjeita on saatavilla mm. ammattijärjestöjen ja tieteenalajärjestöjen kautta.


title: Pääsiäisen laskeminen

text: Pääsiäisen laskeminen tarkoittaa pääsiäisen ajankohdan määrittämistä kristillisessä kalenterissa. Varhaiskristilliseltä ajalta periytyvän perussäännön mukaan pääsiäissunnuntai on kevätpäiväntasausta seuraavan täydenkuun jälkeisenä sunnuntaina. Käytännössä ajankohdan määrittämiseen kuitenkin käytetään kauan sitten vahvistettuja laskusääntöjä, joiden vuoksi pääsiäinen ei joka vuosi ole samaan aikaan kaikissa maissa ja kaikissa kirkkokunnissa.


title: Pääsiäisen laskeminen

text: Juutalaista pääsiäistä vietetään nisán-kuun 15. päivästä alkaen. Vuorokausi vaihtuu auringon laskiessa. Karitsa teurastetaan 14. päivänä. Nisan on juutalaisen kuukalenterin ensimmäinen kuukausi ja sijoittuu kevätpäiväntasauksen tienoille. Koska 12 kuukuukautta on vain 354 päivää, vuodessa on vaihtelevasti joko 12 tai 13 kuukautta sen mukaan, kuinka monta kuukautta kevätpäiväntasausten väliin mahtuu. Aivan vanhastaan 13. kuukauden lisääminen riippui ohran kypsymisestä. Mikäli ohra ei ollut kypsää, lisättiin vuoteen 13. kuukausi (Adar II). Juhlalla on siten yhteys sadonkorjuun aikaan. Myöhemmin kuukausien lisääminen tehtiin taulukon avulla 19 vuoden jaksoissa (Metonin jakso). Kuukausi alkaa uudestakuusta. Kuukalenterin laskutavasta johtuu, että juutalainen pääsiäinen on aina keväällä täydenkuun aikaan.


title: Pääsiäisen laskeminen

text: Jeesuksen kuoleman ajankohtaa ei ole voitu varmuudella selvittää, mutta todennäköisimpinä päivämäärinä on pidetty perjantaita 7. huhtikuuta vuonna 30 tai 3. huhtikuuta vuonna 33.. Se tapahtui juutalaisten pääsiäisjuhlan aikoihin, joka alkoi nisan-kuun 15. päivänä. Synoptisten evankeliumien mukaan Jeesus vietti edellisen päivän iltana 12 oppilaansa kanssa pääsiäisateriaa ja teloitettiin ristillä seuraavana päivänä, joka oli sapatin valmistuspäivä eli perjantai. Johanneksen evankeliumin mukaan ristiinnaulitseminen tapahtui sen sijaan jo pääsiäisen valmistuspäivänä, jolloin pääsiäislammas teurastettiin Jerusalemin temppelissä.


title: Pääsiäisen laskeminen

text: Varhaisimmat tiedot pääsiäisen vietosta ovat 100-luvulta, jolloin viikoittaisen ylösnousemusjuhlan, sunnuntain, rinnalle tuli vuosittain vietettävä pääsiäisjuhla.


title: Pääsiäisen laskeminen

text: Nikaian kirkolliskokouksessa vuonna 325 pääsiäispäivän vietto päätettiin yhtenäistää yhdelle yhteiselle sunnuntaille läpi kristikunnan, mutta ilmeisesti tarkan päivämäärän laskemisesta ei päätetty itse kokouksessa vaan myöhemmin Aleksandriassa. Joka tapauksessa pääsiäisen ajankohdan yhtenäistäminen vei kristikunnassa vielä satoja vuosia. Silti vähitellen, Nikaian päätösten pohjalta, pääsiäispäiväksi vakiintui kevätpäiväntasausta seuraavan täydenkuun jälkeinen sunnuntai, joka on aikaisintaan 22. maaliskuuta ja viimeistään 25. huhtikuuta. Apostolien kanonien 7. sääntö kieltää viettämästä pääsiäistä juutalaisen nisan-kuun 14. päivänä kirkosta erottamisen uhalla. Nikean 1. kirkolliskokous vahvisti tämän kanonin koko kirkkoa koskevaksi. Serbialaisen kanonien selittäjän, piispa Nikodim Milašin mukaan pääsiäisen ajankohta määrättiin vietettäväksi kevätpäiväntasauksen jälkeen, jotta kristillinen pääsiäinen ei osuisi koskaan juutalaisen pääsiäisen kanssa päällekkäin. Tällä haluttiin tehdä selvä ero juutalaisen ja kristillisen pääsiäisen välille.


title: Pääsiäisen laskeminen

text: Sanontaa ”pääsiäinen on kevätpäiväntasausta seuraavan täydenkuun jälkeinen sunnuntai” käytetään yleisesti kuvaamaan pääsiäispäivän sijaintia. Tämä sanonta on kuitenkin vain viitteellinen, koska pääsiäisen ajankohta on alusta asti määräytynyt kirkollisten taulukoiden pohjalta eikä tähtitieteen perusteella. Lisäksi taulukoissa kevätpäiväntasauksen oletetaan olevan aina 21. maaliskuuta, vaikka todellisuudessa päivämäärä jonkin verran vaihtelee, ja sanonnasta poiketen myös täysikuu 21.3. on sallittu. Myös täydenkuun ajankohdan laskemiseen käytetään tiettyjä yksinkertaistettuja oletuksia, mutta täten laskettu täydenkuun ajankohta on silti aina varsin lähellä todellista täyttäkuuta.


title: Pääsiäisen laskeminen

text: Ajanlaskun uudistus Länsi-Euroopassa vuosina 1582–1753 säilytti samat periaatteet ja pääsiäispäivän edelleen välillä 22.3.–25.4. (vaikka laskentamenetelmiä ja taulukoita samalla muokattiinkin). Paavin istuimelta lähtöisin ollut ajanlaskun uudistus herätti vastustusta protestanttisissa maissa, joissa lykättiin gregoriaanisen kalenterin käyttöönottoa useilla kymmenillä, jopa sadoilla vuosilla. Kun uudistuksia vihdoin alettiin hyväksyä 1700-luvun alussa, päätettiin eräissä protestanttisissa maissa, että muut paavin uudistukset otetaan käyttöön, mutta pääsiäinen lasketaan eri tavalla, niin sanotun parannetun kalenterin mukaisesti. Näennäisesti ajankohta haluttiin määrätä paremmin todellisten tähtitaivaan havaintojen pohjalta, vaikka todennäköisesti taustalla edelleen hiersi arvovaltakiista katolisten ja protestanttien välillä.


title: Pääsiäisen laskeminen

text: Parannetusta järjestelmästä palattiin kuitenkin vähitellen takaisin yhtenäisiin taulukoihin, ja 1770-luvun aikana parannettu järjestelmä hävisi melkein kokonaan käytöstä.


title: Pääsiäisen laskeminen

text: Ortodoksiset kirkot ovat pitäytyneet pääsiäisen suhteen vanhassa ajanlaskussa (juliaaninen kalenteri), minkä takia itäisessä kristikunnassa pääsiäinen sijoittuu tällä hetkellä välille 4.4.–8.5. Muista poiketen Suomen ortodoksisella kirkolla on erivapaus (vuodesta 1923 alkaen) noudattaa läntisen kristikunnan pääsiäisen ajankohtaa. Esimerkiksi Kreikan ortodoksinen kirkko seuraa muutoin gregoriaanista kalenteria juhlapyhiensä sijoittelussa, mutta pääsiäinen lasketaan edelleen juliaanisen kalenterin mukaan.


title: Pääsiäisen laskeminen

text: Kirkkojen maailmanneuvostossa esitettiin vuonna 1997 uusi järjestelmä, jonka mukaan idän ja lännen kirkkojen pääsiäinen yhdistettäisiin vuodesta 2001 alkaen. Uudistus ei saanut erityistä kannatusta.


title: Pääsiäisen laskeminen

text: Jehovan todistajat eivät vietä pääsiäistä, mutta heidän tärkein uskonnollinen juhlansa, Jeesuksen kuoleman muistonvietto, osuu useimmiten ajankohdaltaan pääsiäisen aikaan ja sitä vietetään nisanin 14. päivänä. Sen ajankohta lasketaan yksinkertaisella laskutoimituksella. Nisanin 1. päivä alkaa, kun kevätpäiväntasausta lähinnä oleva uusikuu tulee auringonlaskun aikaan näkyviin Jerusalemissa. Kun siitä lasketaan 14 päivää eteenpäin, tullaan nisanin 14:nteen, jolloin on tavallisesti täysikuu.


title: Pääsiäisen laskeminen

text: Helmikuuhun 1753 asti Ruotsissa ja Suomessa noudatettiin pääosin vanhaa juliaanista kalenteria, minkä jälkeen käytössä on ollut gregoriaaninen kalenteri. Poikkeus oli vuosisadan alussa: vuonna 1700 karkauspäivä jätettiin gregoriaanisen malliin mukaan kokonaan väliin ja vuonna 1712 puolestaan pidettiin ylimääräinen karkauspäivä. Tämän takia 1.3.1700–30.2.1712 peräti itse ajanlasku poikkesi Ruotsi-Suomessa yhdellä päivällä juliaanisesta ja kymmenellä päivällä gregoriaanisesta kalenterista.


title: Pääsiäisen laskeminen

text: Pääsiäistä vietettiin Ruotsi-Suomessa 1700-luvun alkupuolelle asti pääosin juliaanisen kalenterin mukaan, vuosina 1705, 1709 ja 1711 kuitenkin viikkoa aikaisemmin kuin muissa juliaanista kalenteria noudattavissa maissa. Pääsiäisen ajankohdassa otettiin varaslähtö gregoriaaniseen kalenteriin vuosina 1740–1752. Tänä aikana pääsiäisen ajankohta määräytyi parannetun kalenterin mukaan, vaikka muutoin vielä käytettiinkin juliaanista kalenteria. Niinpä pääsiäispäivä oli joinakin vuosina poikkeuksellisen varhain, vuonna 1742 jo 14. maaliskuuta. Parannetun järjestelmän mukaisesti vuonna 1744 pääsiäistä vietettiin viikkoa aikaisemmin kuin katolisissa maissa.


title: Pääsiäisen laskeminen

text: Vuodesta 1753 alkaen Ruotsissa ja Suomessa käytettiin gregoriaanista kalenteria, mutta pääsiäinen laskettiin edelleen parannetun järjestelmän mukaan. Tätä jatkettiin vielä pitkään sen jälkeen kun parannetusta järjestelmästä oli jo luovuttu muissa protestanttisissa maissa, joten vuosina 1802, 1805 ja 1818 Ruotsissa ja Suomessa pääsiäinen oli viikon jäljessä muuta Länsi-Eurooppaa ja Suomessa vielä vuosina 1825, 1829 ja 1845. Useimmiten poikkeava päivämäärä täsmäsi idän kirkkojen kanssa, mutta vuosien 1818 ja 1845 pääsiäispäivät olivat ainoita laatuaan maailmassa.


title: Pääsiäisen laskeminen

text: Harvinaisin pääsiäissunnuntain päivämäärä on varhaisin mahdollinen eli 22. maaliskuuta. Tämä on koettu Suomessa viimeksi vuonna 1761 ja koetaan seuraavan kerran vuonna 2285. Vuonna 1818, jolloin muualla Länsi-Euroopassa pääsiäinen oli 22. maaliskuuta, Suomessa ja Ruotsissa parannetun järjestelmän mukaisesti vietetty pääsiäinen osui vasta 29:nneksi maaliskuuta.


title: Pääsiäisen laskeminen

text: Lähelle varhaisinta päivämäärää yllettiin viimeksi vuonna 2008, jolloin pääsiäissunnuntai oli 23. maaliskuuta. Myöhäisin pääsiäisen ajankohta 25. huhtikuuta on ollut viimeksi vuonna 1943 ja seuraavan kerran vuonna 2038.


title: Pääsiäisen laskeminen

text: Jo antiikin aikana tiedettiin, että joka 19. vuosi kuun vaiheet sattuvat likimain samoille vuoden päiville. Tätä 19 vuoden jaksoa sanotaan Metonin jaksoksi. Jakson jokaiseen vuoteen liittyy myös taulukoitu luku, epakti, joka ilmoittaa, kuinka monta päivää vuoden alussa oletetaan kuluneen edellisestä uudestakuusta. Niinpä pääsiäisen ajankohdan laskemiseen on käytetty Metonin jaksoon ja epaktiin perustuvia 19 vuoden mittaisia taulukoita, jotka määräävät, milloin kevään ensimmäinen täysikuu on: aikaisintaan kevätpäiväntasauksena 21.3. Koska 19 vuoden jakso kuitenkaan ei ole aivan tarkka, joudutaan taulukoita muuttamaan 200–300 vuoden välein. Sekä kevätpäiväntasaus että täysikuu ovat pääsiäisen ajankohtaa laskettaessa aina muodollisia, kirkkojen piirissä taulukoituja päiviä, eivät todellisia tähtitieteeseen pohjautuvia päiviä.


title: Pääsiäisen laskeminen

text: Matematiikan kehityttyä riittävästi pystyttiin taulukoiden rinnalle kehittämään kaavat, joilla pääsiäisen ajankohta on käytännössä helpompi laskea. Ensimmäisen menetelmän julkaisi Carl Friedrich Gauss vuonna 1800. Alun perin siinä oli pieni virhe liittyen myöhäisiin pääsiäisiin, mutta se on myöhemmin korjattu, ja Gaussin menetelmä on edelleen käyttökelpoinen – kynällä ja paperilla laskettaessa jopa helpoin lyhyytensä ansiosta. Gaussin menetelmä esitetään yleensä muodossa, jossa on mukana vuosisatojen mukaan vaihtuvia parametreja. Gaussin menetelmä voidaan kuitenkin kirjoittaa myös suoraviivaiseksi laskuksi, pidempään muotoon ilman vaihtuvia parametreja. Samuel Butcher julkaisi oman menetelmänsä vuonna 1877. Siinä laskenta on puhtaan mekaanista ilman poikkeuksia, mutta laskut ovat olennaisesti pidempiä kuin Gaussin menetelmässä.


title: Pääsiäisen laskeminen

text: Gaussin menetelmässä käytetään jakolaskun jakojäännöksiä. Esimerkiksi 7/3 antaa jakojäännökseksi 1.


title: Pääsiäisen laskeminen

text:
Taulukon luvut f ja g riippuvat vuosisadasta. Luku f saadaan siten, että poistetaan ensin vuosiluvusta kaksi viimeistä numeroa, sen jälkeen näin saatu vuosisataluku jaetaan kahdella ja lasketaan osamäärä ja jakojäännös yhteen, ja tähän summaan lisätään 14. Summasta otetaan jakojäännös 30:llä. Tämän luvun arvo 1900- ja 2000-luvuilla on 24. Luku g saadaan siten, että vuosisatanumero, joka saadaan poistamalla vuosiluvusta sen kaksi viimeistä numeroa, vähennetään siitä luku, joka saadaan jakamalla se neljällä ottamatta huomioon jakojäännöstä, ja vähennetään erotuksesta kymmenen. Tämän luvun arvo 1900- ja 2000-luvuilla on 5. Nämä lähteenä mainittu Yrjö Karilaksen kirja esittää rajallisesti vain taulukkona, joka ulottuu vuodesta 1583 vuoteen 2099, mutta taulukon perusteella on pääteltävissä laskentakaava jakson ulkopuolisille vuosille. Pääsiäinen on maaliskuussa, jos lukujen d ja e summa on yksinumeroinen, ja huhtikuussa, jos lukujen d ja e summa on kaksinumeroinen.
Pääsiäissunnuntai on maaliskuun (22 + d + e):s päivä, tai jos tämä summa on yli 31, huhtikuun (d + e – 9):s päivä.


title: Pääsiäisen laskeminen

text: Jos tämä laskusääntö kuitenkin antaa päivämääräksi 26. huhtikuuta, pääsiäinen on aina viikkoa aikaisemmin, samoin toisinaan kun päivämääräksi tulee 25. huhtikuuta, nimittäin jos d=28 ja a>10, kuten vuosina 1954 ja 2049.


title: Pääsiäisen laskeminen

text:
Tällä menetelmällä voidaan lukujen d ja e summasta laskea paitsi pääsiäisen, myös muiden kuun vaiheesta riippuvien kirkkovuoden pyhien ajankohdat:
Butcherin menetelmässä käytetään sekä jakolaskun kokonaisosia että jakojäännöksiä. Esimerkiksi 7/3 antaa kokonaisosaksi 2 ja jakojäännökseksi 1.


title: Pääsiäisen laskeminen

text: Nyt "n" on kuukausi (joko 3 tai 4) ja "p+1" on pääsiäissunnuntain päivä.


title: Pääsiäisen laskeminen

text:
Laskettaessa todellista historiallista päivämäärää jossain tietyssä maassa pitää aina muistaa tarkastaa, milloin gregoriaaninen ajanlasku on otettu käyttöön tässä maassa, ja lisäksi mahdolliset muut poikkeukset. Esimerkiksi yllä oleva Butcherin menetelmä pätee Suomessa ja Ruotsissa vuodesta 1753 alkaen, mutta koska Suomessa ja Ruotsissa noudatettiin 1800-luvulle asti ylempänä mainittua ”parannettua” pääsiäisen laskentatapaa, pääsiäistä vietettiin kaavan antamaan päivämäärään verrattuna viikkoa myöhemmin vuosinaSovellettaessa Butcherin menetelmää vuodelle 2009 saadaan
a = 14,
b = 20,
c = 9,
d = 5,
e = 0,
f = 1,
g = 6,
h = 20,
i = 2,
k = 1,
l = 1,
m = 0,
n = 4 ja
p = 11
eli pääsiäissunnuntai on huhtikuun 12. päivä (n=4 ja p+1=12).


title: Pääsiäisen laskeminen

text: Sovellettaessa Gaussin menetelmää vuodelle 2010 saadaan a=15, b=2 ja c=1, joiden avulla saadaan d=9 ja e=4. Niinpä pääsiäissunnuntai on 4. huhtikuuta (9+4–9).


title: Käyttötapauskaavio

text: Käyttötapauskaavio on UML-mallinnuksen yksi kaavio ja se kuvaa toimijan toimenpiteitä tietojärjestelmässä tai tietokoneohjelmassa. Toimijaa sanotaan aktoriksi. Toimijan ja toimenpiteen välissä on käyttöliittymä (interface). Toiminto voi käyttää (use) toista toimintoa. Käyttötapauskaavio kuvaa järjestelmää, millaisena toimija sen näkee. UML-mallissa toimijoina voi olla henkilöitä, tietokoneita, tietokantoja, yms.


title: Käyttötapauskaavio

text: Jokainen toiminto voidaan kuvata UML:n sekvenssillä sekvenssikaaviolla.


title: HMS Illustrious (R06)

text: HMS Illustrious (viirinumero R06) on Britannian Kuninkaallisen laivaston "Invincible"-luokan lentotukialus, joka on osallistunut Irakin ja Bosnian sotiin sekä Sierra Leonen tapahtumiin 2002. Vuonna 2016 alus myytiin Turkkiin romutettavaksi.


title: HMS Illustrious (R06)

text: "HMS Illustriousin" köli laskettiin 7. lokakuuta 1976 Swan Hunterin telakalla Wallsendissä. Alus laskettiin vesille 14. joulukuuta 1978 kumminaan Snowdonin kreivitär prinsessa Margaret ja se otettiin palveluskäyttöön 20. kesäkuuta 1982.


title: HMS Illustrious (R06)

text: "HMS Illustrious" ei kerennyt valmistua Falklandin sotaan, mutta sodan päätyttyä se lähetettiin alueelle vapauttamaan sisaraluksensa "HMS Invincible". Matkan aikana alus otettiin virallisesti palvelukseen. Lentotukikohdan korjausten valmistuttua lentotukialus aloitti paluumatkan kotimaahan, jossa sen koeajot saatettiin loppuun ja suoritettiin virallinen palvelukseen ottaminen 20. maaliskuuta 1983.


title: HMS Illustrious (R06)

text: Alus ei osallistunut ensimmäisen palvelusjaksonsa aikana mihinkään merkittävään tapahtumaan, mutta se oli merkittävässä roolissa esittäen Britannian lippua maailman merillä sekä osallistuen erilaisiin merisotaharjoituksiin. Alusta modernisoitiin jakson aikana muutamaan kertaan ja sille muun muassa asennettiin jyrkempi hyppyri , joka mahdollisti suuremman hyötykuorman alukselta nouseville Harrier-koneille. Lisäksi alukselta poistettiin Sea Dart -ohjukset, mikä lisäsi kansipinta-alaa ja mahdollisti 22 lentokoneen toimimisen alukselta.


title: HMS Illustrious (R06)

text: 1990-luvulla Kuninkaallisen laivaston lentotukialusten tärkeimpänä tehtävänä oli osallistuminen Bosnian lentokieltoalueen valvontaan. Alus palveli 1998 Persianlahdella tukien operaatio Southern Watchia eli Etelä-Irakin lentokieltoalueen valvontaa. Alus johti 2000 Sierra Leonen rauhanturvaamistehtävään operaatio Palliseriin koottua Task Group 342.1:tä, jonka muut alukset olivat "HMS Ocean", "HMS Argyll", "HMS Iron Duke" ja "HMS Chatham". Lisäksi ryhmään kuului useita tukilaivoja.


title: HMS Illustrious (R06)

text: Alus osallistui vuoden 2001 lopulla merisotaharjoitukseen Saif Sareea II:een, joka pidettiin Omanissa. Harjoituksen aikana Al-Qaeda iski Manhattanille tuhoten World Trade Centerin kaksoistornit. Alus jäi toiminta-alueelle muiden harjoitukseen osallistuneiden alusten palatessa Britteinsaarille, kunnes "HMS Ocean" vapautti aluksen vuoden 2002 alussa.


title: HMS Illustrious (R06)

text: Alus siirrettiin vuoden 2003 puolessa välissä Rosythin telakalle, jossa aluksen hyppyri muotoiltiin uudelleen, asennettiin uudet viestijärjestelmät ja muutenkin modernisoitiin alus niin, että se voitiin nopeammin vaihtaa lentotukialuksesta helikopteritukialukseksi. Modernisointi mahdollisti aluksen pitämisen palveluksessa vuoteen 2014, jolloin ensimmäisen Queen Elizabeth -luokan lentotukialuksen pitäisi astua palvelukseen. Alus palasi palvelukseen joulukuussa 2004 Portsmouthissa.


title: HMS Illustrious (R06)

text: "HMS Illustrious" ja "HMS Gloucester" evakuoivat Beirutista Britannian kansalaisia vuoden 2006 Israelin ja Libanonin kriisin alta. Alus ankkuroitui 10. marraskuuta Wood Dwarfiin, jossa se viipyi aina 15. marraskuuta saakka ollen osan ajasta avoinna yleisölle.


title: HMS Illustrious (R06)

text: Alus oli maaliskuussa 2007 Pohjanmerellä lentokoulutuksessa, jossa IV laivueen seitsemän Harrier GR9 lentokonetta laskeutuivat alukselle. 25.-30. toukokuuta alus vieraili ensimmäisenä kuninkaallisen laivaston lentotukialuksena Tallinnassa, minkä aikana se harjoitteli yhteistoimintaa Viron asevoimien kanssa. Heinäkuussa se osallistui Yhdysvaltain johtamaan JTFX harjoitukseen Yhdysvaltain itärannikolla ennen paluutaan Portsmouthiin elokuussa.


title: HMS Illustrious (R06)

text: Alus lähti 21. tammikuuta 2008 Portsmouthista merelle operaatio Orion 08:n monikansallisen Task Group 328.01:n lippulaivana. Operaation tarkoituksena oli harjoitella yhteistoimintaa sekä vierailla kahdessakymmenessä satamassa Välimerellä, Afrikassa, Lähi-idässä ja Kaakkois-Aasiassa. Kuitenkin 23. tammikuuta alus palasi Portsmouhiin korjattavaksi, koska aluksella oli havaittu vika lihanpakastusjärjestelmässä. Alus lähti uudelleen matkaan seuraavana päivänä ottaen kiinni menetetyn ajan. Se vieraili muun muassa Vallettassa 26.-29. helmikuuta.


title: HMS Illustrious (R06)

text: Heinäkuun lopulla alus palasi Portsmouthiin, jossa se osallistui laivaston avointen ovien päivään. 17. lokakuuta alus lähti yhdessä "HMS Cattistockin" kanssa Liverpooliin, jossa ne olivat seuraavana päivänä avoinna yleisölle. Alus ankkuroitui 4. marraskuuta Greenwichiin.


title: HMS Illustrious (R06)

text: Alus palasi 7. toukokuuta 2009 Greenwichiin laivaston ilmavoimien satavuotisjuhlallisuuksiin, jolloin sen kannella oli esillä kaikki palveluksessa olleet helikopterimallit. Se osallistui 8. kesäkuuta alkaneeseen Loyal Arrow harjoitukseen Pohjois-Ruotsissa, mikä päättyi 16. kesäkuuta. Seuraavana päivänä se saapui Tallinnaan ja 27. kesäkuuta Osloon.


title: HMS Illustrious (R06)

text: Alus oli 22. lokakuuta Liverpoolissa, jossa sen koneet suorittivat Mersey joen ylilennon osana laivaston ilmavoimien juhlavuotta. Alus oli 25.-26. lokakuuta avoinna yleisölle ja se lähti seuraavana päivänä Liverpoolista.


title: HMS Illustrious (R06)

text: Vuonna 2010 Strategic Defence Review -raportin julkistamisen jälkeen tehty Harrierien ja "HMS Ark Royalin" poistaminen palveluksesta tuli tarve selvittää aluksen käyttökelpoisuus helikopteritukialuksena. Lopputuloksena oli aluksen pitäminen palveluksessa, kunnes "HMS Ocean" palaa huollosta 2014. Tämän jälkeen alus poistettiin palveluksesta.


title: HMS Illustrious (R06)

text: Vuonna 2016 alus myytiin romutettavaksi Turkkiin 2,5 miljoonalla eurolla. Alusta yritettiin viime hetkellä pelastaa romutukselta, jolloin se olisi muutettu hotelli- ja museokäyttöön, mutta romutuksen peruminen olisi tullut kalliiksi Brittiveronmaksajille, jonka vuoksi Brittihallitus hylkäsi tarjouksen.


title: Tutkimuseettinen neuvottelukunta

text: Tutkimuseettinen neuvottelukunta on asiantuntijatoimielin, jonka tehtävänä on edistää tutkimusetiikkaa koskevaa keskustelua ja tiedotustoimintaa Suomessa sekä toimia tutkimusetiikkaa koskevien kysymysten aloitteentekijänä. Tutkimuseettinen neuvottelukunta on laatinut yhteistyössä suomalaisten tiedeyhteisöjen kanssa ohjeet, joissa on määritelty hyvä tieteellinen käytäntö ja menettelytavat sen rikkomustapauksiin. Ohjeiden käytäntöönpano perustuu tiedeyhteisöjen vapaaehtoiseen sitoumukseen toimia niiden mukaan. Tutkimuseettisen neuvottelukunnan toiminta on määritelty asetuksella 1347/1991. Ohjeet on päivitetty vuonna 2012.


title: Tutkimuseettinen neuvottelukunta

text: Neuvottelukunnan julkaisema eettinen ohjeistus pyrkii lähestymään hyvää tieteellistä käytäntöä ja sen rikkomusten käsittelyä monitieteellistä näkökulmaa käyttäen. Ohjeistus on tarkoitettu käytettäväksi kaikissa tieteellistä tutkimusta harjoittavissa organisaatioissa (mm. ammattikorkeakoulut, tutkimuslaitokset, yliopistot) hyvän tieteellisen käytännön edistämiseen ja tieteellisen epärehellisyyden ennalta ehkäisemiseen.


title: Tutkimuseettinen neuvottelukunta

text: Eräillä tieteenaloilla on alakohtaisia eettisiä normistoja, jotka sisältävät yksityiskohtaisia ohjeita tieteenalalla suoritteviin tutkimuksiin, kuten valtakunnallinen terveydenhuollon eettinen neuvottelukunta (ETENE) ja biotekniikan neuvottelukunta (BTNK). Lisäksi normeja ovat julkaisseet mm. ammattialojen järjestöt ja tieteelliset seurat.


title: HMS Invincible (R05)

text: HMS Invincible (viirinumero R05) oli Britannian Kuninkaallisen laivaston "Invincible"-luokan lentotukialus.


title: HMS Invincible (R05)

text: Alus tilattiin 17. huhtikuuta 1973. Sen köli laskettiin 20. heinäkuuta 1973 Vickersin telakalla Barrow-in-Furnessissa ja alus laskettiin vesille 3. toukokuuta 1977 kumminaan kuningatar Elizabeth II. Alus otettiin palveluskäyttöön 11. heinäkuuta 1980.


title: HMS Invincible (R05)

text: Australian hallitus ilmoitti 25. helmikuuta 1982 kuukausia kestäneiden neuvottelujen päätteeksi olevansa halukas ostamaan "HMS Invinciblen" 175 miljoonalla punnalla. Puolustusministeriön piti vahvistaa kauppa, jolloin se olisi korvannut Australian laivaston lentotukialuksen "HMAS Melbournen". Samassa yhteydessä alus olisi nimetty "HMAS Australiaksi".


title: HMS Invincible (R05)

text: Argentiina valtasi 2. huhtikuuta Falklandin saaret ja kolme päivää myöhemmin Britannia lähetti "HMS Invinciblen" ja "HMS Hermeksen" johtaman laivasto-osaston Portsmouthista kohti Etelä-Atlanttia. Britannian sotaneuvosto määräsi 20. huhtikuuta armeijan karkoittamaan saarille tunkeutuneet joukot.


title: HMS Invincible (R05)

text: Australian pääministeri Malcolm Fraser ilmoitti 1. kesäkuuta mahdollisuudesta peruuttaa aluksen myynti Australialle. Sotatoimien ilmoitettiin virallisesti lakanneen 20. kesäkuuta ja heinäkuussa Britannian puolustusministeriö ilmoitti kaupan peruuntuneen ja jatkavansa kolmen tukialuksen ylläpitämistä.


title: HMS Invincible (R05)

text: Alus valvoi 1993-1995 Adrianmerellä entisen Jugoslavian alueen lentokieltoaluetta operaatio Deny Flightissa sekä myöhemmin iskussa Serbian asevoimia vastaan operaatio Deliberate Forcessa. Se oli 1998-1999 mukana operaatio Boltonissa eteläisessä Irakissa, minkä jälkeen alus osallistui vuoden 1999 lopulla Balkanin operaatioihin.


title: HMS Invincible (R05)

text: Puolustusministeriö ilmoitti 6. kesäkuuta 2005 aluksen poistamisesta lopullisesti palveluksesta 2010. Alus siirrettiin 3. elokuuta 2005 reserviin, jolloin "HMS Illustrious" vastaanotti alukselta laivaston lippulaivan tehtävät. Alus sijoitettiin poistolistalle joulukuussa 2010 ja tarjoukset tuli toimittaa 5. tammikuuta 2011 mennessä.


title: HMS Invincible (R05)

text: Puolustusministeriö ilmoitti myyneensä aluksen turkkilaiselle Leyal Ship Recycling yhtiölle Aliağaan Turkkiin. Se lähti 24. maaliskuuta 2011 hinattuna Portsmouthista kohti Turkkia. Matkan odotettiin kestävän noin kuukauden.


title: Pääsiäiskortti

text: Pääsiäiskortti on pääsiäisenä tervehdykseksi lähetettävä postikortti.


title: Pääsiäiskortti

text: Usein pääsiäiskortissa esiintyy pääsiäisnoita, jänis tai pääsiäismuna.


title: Optoerotin

text: Optoerotin eli optoeristin eli optoisolaattori on optinen elektroniikan komponentti, jolla voidaan toteuttaa galvaaninen erotus ohjaavan ja ohjattavan virtapiirin välille. Se käyttää valoa siirtämään signaaleja tai dataa galvaanisesti erotetun rajapinnan yli. Optoerotin on luonteeltaan digitaalinen komponentti: se välittää päällä-pois -signaaleja.


title: Optoerotin

text: Optoeristimet poistavat signaalitieltä sähköistä kohinaa, joka johtuu ylikuulumisesta, virtapiikeistä ja sähköisistä häiriöistä. Ne myös tarjoavat suurjännite-eristyksen, jolloin suurjännite- ja pienjännitepiirit voidaan kytkeä yhteen turvallisesti. Niitä käytetään monissa sovelluksissa esimerkiksi teollisuudessa, ajoneuvoissa, lääketieteessä.


title: Optoerotin

text: Kun laitetaan LED, fotodiodi ja transistori samaan koteloon saadaan aikaan optoeristin. Optoeristimen LED toimii infrapuna-alueella.


title: Telamonin taistelu

text: Telamonin taistelu käytiin vuonna 225 eaa. roomalaisten ja gallialaisten välillä Telamonissa, noin puolimaissa Rooman ja Pisan välistä rannikkoa. Se oli tärkeimpiä Italian galliheimojen ja roomalaisten välillä käytyjä taisteluja. Kahden roomalaisarmeijan väliin jääneet gallialaiset hävisivät täydellisesti. Joidenkin historioitsijoiden mukaan tämä oli viimeinen kerta kun sotavaunuja käytettiin mantereella.


title: Telamonin taistelu

text: Jonkin verran ennen taistelua suuri joukko "gaesatae"-sotureita tuli Alppien yli Italiaan. Heihin liittyi insubreja, boijeja ja muita kelttiryhmiä, jolloin saatiin osapuilleen 50 000 jalkamiehen ja 20 000 ratsumiehen armeija. Polybios mainitsee kaksi kuningasta, Concolitanuksen ja Aneroesteen, ja myös sotavaunuista mainitaan.


title: Telamonin taistelu

text: Gallialaiset tunkeutuivat Etruriaan ja uhkasivat itse Roomaa lyötyään Faesulaessa roomalaisten joukot. Saatuaan kannoilleen toisen, konsuli Lucius Aemiliuksen johtaman armeijan he kuitenkin lähtivät taistellen perääntymään kohti pohjoisempaa Etrurian rannikkoa. Kumpikaan puoli ei tiennyt, että toinen konsuli Gaius Atilius oli saapunut Sardiniasta Pisaan ja marssi joukkoineen etelään pysäyttääkseen gallialaiset. Toisiaan lähestyvien armeijoiden tiedustelijat kohtasivat Telamonissa, ja Atilius sai vangeilta tietää että gallialaiset oli vahingossa saarrettu. Hän ryhmitti omat joukkonsa ja vei ratsuväen valtaamaan taktisesti tärkeän kukkulan, jolta tietä pitkin lähestyvä vihollinen voitiin nähdä.


title: Telamonin taistelu

text: Gallialaiset havaitsivat roomalaiset edessään ja lähettivät ratsuväkensä ja kevyen jalkaväen hyökkäämään kukkulalle, jonka juurelle kehkeytyi yleinen taistelu. Tilanteen valottuessa gallialaiset järjestivät rintamat molempiin suuntiin. Polybios kuvaa taistelua teoksessaan "Historiai";


title: Telamonin taistelu

text: Alkuun taistelu rajoittui kukkulalle, jolla kaikkien osapuolien ratsuväki otti mittaa toisistaan. Tässä vaiheessa Atilius kaatui, ja Polybios väittää hänen päänsä viedyn kelttikuninkaille. Siitä huolimatta roomalaiset voittivat kahakan.


title: Telamonin taistelu

text: Sillä välin roomalaisten jalaväki oli edennyt lähelle kelttien rivejä. "Gaesatae" ja insubrit olivat ryhmittyneet Aemiliusta vastaan, tauriinit ja boijit Atiliuksen suuntaan. Polybios kuvaa, miten heidän pitämänsä meteli järkytti roomalaisia. "Gaesatae" ilmeisesti taistelivat alasti.


title: Telamonin taistelu

text: Tyypillisen tapaansa roomalaiset aloittivat heittämällä keihäitä. Alastomat "gaesatae" eturivissä olivat erityisen haavoittuvia. Heidän rivinsä hajosi, osa perääntyi taaemmas insubrien sekaan ja jotkut ryntäsivät vihollista päin ja tapettiin. Roomalaisten hyökätessä lähitaisteluun syntyi sen sijaan kiivasta vastarintaa, joka ratkesi vasta roomalaisten ratsuväen hyökätessä kukkulalta kelttien sivustaan. Kuningas Concolitanus jäi vangiksi, mutta toinen kuningas Aneroestes ""...riisti hengen itseltään ja ystäviltään...""


title: Telamonin taistelu

text: Aemilius sai viettää triumfin.


title: Gaesatae

text: Gaesatae, (kreik. Γαισάται, "keihäsmiehet") olivat kelttiläisiä, erityisesti gallialaisia, isännättömiä sotureita antiikin aikaan. Polybios käänsi sanan virheellisesti mutta osuvasti "palkkasotureiksi", koska he olivat palkattavissa. Käytäntö oli verraten yleinen, ja se saattoi olla keino työllistää ylimääräisiä nuoria miehiä kelttiyhteiskunnassa. 200-luvulla eaa. Alppien pohjoispuolella heitä oli tuhansia. "Gaesatae" järjestivät sotaretkiä myös omin päin, ja he aiheuttivat ainakin Telamonin taisteluun johtaneen hyökkäyksen Pohjois-Italiassa 225 eaa. Heillä oli vahva taistelutahto, ja joskus he taistelivat alasti. Kelttiläiset palkkasoturit palvelivat varsin mielellään ulkomaisia isäntiä, varsinkin itäisen Välimeren helleenisissä valtioissa.


title: Pääsiäisen perinteet

text: Pääsiäisen perinteet vaihtelevat eri puolilla maailmaa. Pääsiäistä vietetään kaikissa perinteisissä kristillisissä kirkkokunnissa.


title: Pääsiäisen perinteet

text: Pääsiäiseen liittyy erityinen pääsiäismusiikki. Pyhien edellä ja niiden aikana järjestetään kirkoissa pääsiäismusiikkikonsertteja, joista tunnetuimpia ovat suuret kuoro- ja orkesteriesitykset kuten Matteus-passio, Johannes-passio ja Luukas-passio.


title: Pääsiäisen perinteet

text: Pohjanmaan pääsiäisperinteitä on ollut lasten piiskaaminen pitkäperjantaina Jeesuksen kärsimysten muistoksi.


title: Pääsiäisen perinteet

text: Suomessa pääsiäisen keväisiä koristeita ovat muun muassa koivunoksat ja hiirenkorvalle puhjenneet pajunkissat sekä pääsiäiskukkina narsissit. Lapsiperheiden ja koulujen perinteitä ovat maalatut munat, rairuoho, keltaiset pääsiäistiput sekä puput..


title: Pääsiäisen perinteet

text: Pohjanmaan pääsiäisperinteitä on ollut lasten piiskaaminen pitkäperjantaina Jeesuksen kärsimysten muistoksi. Pohjanmaalla poltetaan paikoin edelleenkin pääsiäiskokkoja pääsiäislauantaina. Aiemmin kokkoja poltettiin noitien ja pahojen henkien karkottamiseksi. Uskomus oli, että mitä enemmän kokosta nousi savua ja kipinöitä, sen parempi. Noidat ja muut pahat henget eivät päässeet savun ja kipinäsateen läpi ihmisiä vahingoittamaan.


title: Pääsiäisen perinteet

text: Itä-Suomessa ja Karjalassa perinteeseen kuuluu virpominen palmusunnuntaina ja palkan eli niin sanotun virpokuostin saaminen yleensä pääsiäissunnuntaina. Virvonta on tehty Jeesuksen matkan ja palmunlehvätervehdysten muistoksi. Se on toiminut siunauksena, terveyden tuojana ja pahan karkottajana.


title: Pääsiäisen perinteet

text: 1980-luvulta lähtien koko Suomessa on yleistynyt virpomis- ja noitaperinteen yhdistyminen, jossa pienet lapset kulkevat noidiksi tai muiksi pääsiäishahmoiksi pukeutuneina virpomassa palmusunnuntaina saaden heti palkkioksi makeisia tai vastaavaa. Länsi-Suomessa lapset ovat koonneet kotiin pajunkissoja maljakkoon palmunlehvien vertauskuviksi.


title: Pääsiäisen perinteet

text: Etelä-Pohjanmaalla pääsiäistä seuraava arkipäivä on ollut erityinen "kisapäivä". Tapa on ilmeisesti loppunut 1870-luvun alkuvuosina, mutta yleisenä vapaapäivänä sitä pidettiin 1800-luvun loppuun asti.


title: Pääsiäisen perinteet

text: Pääsiäisnoidat tunnetaan nykyään varhaisesta pääsiäisnoitailmiöstä muuntuneena lasten leikkinä, virpovien noitien perinteenä.


title: Pääsiäisen perinteet

text: Historiallisesti pääsiäisnoidat eli "trullit" ovat erityisesti kotieläimiä kohtaan pahantahtoisiksi uskottuja olentoja tai näitä esittäviä ihmisiä. Ruotsin kielessä "troll" tarkoittaa peikkoa ja nykyisin myös noitaa. Uskottiin, että kotieläimet ovat pitkäperjantain ja lankalauantain illan aikana alttiina pahalle. Toisaalta tuolloin harjoitettiin nimenomaan tätä uskomusta vahvistavia menoja, kuten esimerkiksi leikattiin eläimistä karvoja ja nahanpaloja. Trulleina toimivat yhteisöstä syrjäytyneet naiset, jotka näin ilmaisivat naapureitaan kohtaan tuntemaansa kateutta. Uskottiin, että pitkäperjantain ja pääsiäissunnuntain välisenä lauantaina Jumalan suojeleva vaikutus on pienimmillään ja silloin noidat pääsivät mellastamaan maailmassa. Siksi pääsiäislauantaina pelättiin noitia ja pahan karkottamiseksi muun muassa poltettiin pääsiäiskokkoja.


title: Pääsiäisen perinteet

text: Nykyinen pääsiäisnoitaleikki on lasten viihteeksi kehitetty yhdistelmä pääsiäislauantain trulliperinnettä (noidaksi pukeutuminen) ja palmusunnuntain "virpomisperinnettä" (virpovitsat, onnentoivotus ja palkan vaatiminen).


title: Pääsiäisen perinteet

text: Karjalan kannaksella, Etelä-Karjalassa, Länsi-Savossa, Päijät-Hämeessä ja Keski-Suomessa pääsiäisyönä tai -aamuna soitettiin paimenien soittimia: ruokopillejä, torvia ja karjankelloja. Vanhan tavan mukaan soitintarpeita ja soittimia kerättiin hiljaisen viikon alussa ja ruokopillit valmistettiin ja karjankellot liotettiin keskiviikkona. Kellojen liotusvesi juotettiin eläimille, jotta nämä olisivat osanneet metsästä kotiin. Monissa kylissä järjestettiin ja muutamissa järjestetään edelleen "pääsiäissoitto", joka puolenyön jälkeen kiertää kylän kaikki talot ja herättää ihmiset. Soittajat kuuluu yrittää kastella viskaamalla näiden päälle vettä. Aiemmin soitto aloitettiin usein vasta pääsiäisaamuna auringon noustessa ja erityisesti pillejä ja torvia soiteltiin pitkin päivää molempina pyhinä. Viime aikoina soitto on aloitettu aina jo puolenyön jälkeen, jolloin pääsiäinenkin varsinaisesti alkaa. Soiton sanotaan toivottavan karjan menestystä ja samalla pitävän pedot pois karjasta seuraavana kesänä. Tavan toinen suosittu selitys on iloitseminen Kristuksen ylösnousemuksesta. Etelä-Karjalan taajamissa pääsiäissoitot ovat yltyneet niin riehakkaiksi, että ne on kielletty jo 1900-luvun puolella. Osaksi lienee ollut kyse virallisen kulttuurien ulkopuolella olevan ilmiön vieroksumisesta. Kylissä tapa on paikoin kuitenkin elänyt uudelle vuosituhannelle saakka. Nyt maaseudun autioituminen ja perinteisten yhteisöjen häviö saattaa kuitenkin lopettaa pääsiäissoiton kokonaan. Kaupunkilaisille tapa on kieltojen takia käynyt tuntemattomaksi eikä merkkejä tavan siirtymisestä taajamaväestölle ole havaittavissa. Vastaavanlaista soittoperinnettä on tunnettu muualtakin, kuten Venäjän Karjalan Äänisniemestä.


title: Pääsiäisen perinteet

text: Länsisuomalaisessa talonpoikaisyhteiskunnassa pääsiäinen oli luonteeltaan hartaan uskonnollinen juhla. Siihen ei liittynyt alkoholin käyttöä samassa määrin kuin muihin juhliin. Perinteisiä pääsiäisruokia olivat mämmi, munamaito, verimakkarat, tuore leipä, lammaspaisti ja uunijuusto.


title: Pääsiäisen perinteet

text: Lampaan syömisellä on yhteyksiä juutalaisten pääsiäisperinteisiin ja Egyptin orjuudesta vapautumiseen, sekä vertauskuvana Kristuksen uhrautumiselle.


title: Pääsiäisen perinteet

text: Pasha ja kulitsa ovat ortodoksien pääsiäisaterian jälkiruokia, mutta ne ovat levinneet myös luterilaisiin pääsiäispöytiin.


title: Pääsiäisen perinteet

text: 1970-luvulta lähtien Suomessa on alettu esittää pääsiäisnäytelmiä, pääsiäisvaelluksia, joissa yleisö voi osallistua Kristuksen kärsimyskertomukseen. Tunnetuimpia niistä ovat Passiodraama, Ylös Jerusalemiin ja Via Crucis – Ristin tie.


title: Club Atlético Talleres

text: Club Atlético Talleres on jalkapalloseura Córdobasta, Keski-Argentiinasta. Seura pelaa tällä hetkellä maansa pääsarjassa Argentine Primera División:ssa. Seura on voittanut Primera B Nacionalin 1998 ja Copa CONMEBOLin 1999. Talleres nousi pääsarjaan viimeksi vuonna 2016.


title: Wrath (muusikko)

text: Wrath (oik. Janne Antero Kuru s. 17. toukokuuta 1975) on suomalainen black metal -muusikko ja yhtyeiden The True Black Dawn sekä Enochian Crescent perustajajäsen ja vokalisti. The True Black Dawn aloitti nimellä Nocturnal Feast vuoteen 1993 asti, kunnes vaihtoi nimekseen Black Dawn. Saman nimisen, mutta noin vuotta aiemmin perustetun amerikkalaisyhtyeen kanssa syntyneen kiistan vuoksi yhtye vaihtoi vuonna 2002 nimeksi The True Black Dawn. Wrath on vieraillut myös mm. Baptismin keikoilla.


title: Wrath (muusikko)

text: Enochian Crescent sai erityistä huomiota osakseen soitettuaan Tavastialla 1997 norjalaisen Emperorin lämmittelijänä. Itsensä vahingoittamisesta lavaesiintymisissään muutoinkin tunnettu Wrath viilsi veitsellä ranteeseensa niin syvään, että joutui sairaalahoitoon. Emperor kieltäytyi esiintymästä, ennen kuin lava oli siivottu verestä.


title: Wrath (muusikko)

text: Wrathia on haastateltu vuonna 2011 julkaistussa suomalaista black metal -musiikkia käsittelevässä dokumenttielokuvassa "Loputon Gehennan liekki".


title: Foreign Affair Tour

text: Foreign Affair Tour on Tina Turnerin ensimmäinen stadion kiertue ja samalla ensimmäinen kiertue joka ulottui vain Eurooppaan. Kiertue sisälsi 121 konserttia.


title: Kalajuttuja

text:
Kalajuttuja on suomalainen Aarni Heilän ja Riku Pasasen ohjaama elokuva vuodelta 2011. Elokuvan kuvauksesta ja leikkauksesta on vastannut Aarni Heilä ja musiikista Riku Pasanen. Musiikillisen lisämausteen antaa Toivo Jaatinen mahtavaa pärinää päästävällä torvirummullaan. Elokuvan tapahtumat sijoittuvat löyhästi 1800–1900-lukujen vaihteen Suomeen.
Elokuva saa ensi-iltansa 26. maaliskuuta 2011.


title: Kalajuttuja

text:
Veljekset Kalle ja Jussi menevät lainaamaan kirvestä vaariltansa. Vaari on tunnettu höpisijä ja tarinaniskijä.
Pojat haluavat vain nopeasti kirveen ja takaisin töihinsä. Vaari teroittaa lainaamansa kirveen ja pojat ovat jo lähdössä,
mutta sitten Kalle erehtyy kyselemään liikoja. Tästä vaari innostuu kertomaan juttuja vanhoista hyvistä ajoista vähän liiaksikin asti.
Vaari kertoo tarinoitaan polveillen heinätöistä kyläreissujen ja suo-ojien kautta viinanpolttoon
ja pojat alkavat pikkuhiljaa kiinnostua vanhan vaarin jorinoista.
Lopulta tarina saa käänteen kun Jussi sattuu löytämään vaarin vanhan piipun kaapin nurkalta.
Siitä lähtien pojat kuuntelevat korvat höröllään tarinaa vaarin nuoruudesta.


title: Bulletstorm

text: Bulletstorm on People Can Flyn ja Epic Gamesin kehittämä sekä Electronic Artsin julkaisema ensimmäisen persoonan ammuntapeli. Peli julkaistiin helmikuussa 2011 Microsoft Windowsille, PlayStation 3:lle ja Xbox 360:lle. Pelistä on julkaistu myöhemmin remasteroitu versio: Bulletstorm: Full Clip Edition, jonka julkaisusta vastasi Gearbox Publishing. Bulletstorm: Full Clip Edition saatavilla PlayStation 4:lle, Xbox Onelle sekä Microsoft Windowsille.


title: Bulletstorm

text: Pelissä yritetään saada taitopisteitä tappamalla vihollisia erikoisesti, jotta saataisiin aseita ja erikoisammuksia. Jokaisella aseella on oma erikoisiskunsa jolla voi tappaa useampia vihollisia kerralla.


title: Olena Pidhrušna

text: Olena Myhailivna Pidhrušna (; s. 9. tammikuuta 1987 Legnica, Puola) on ukrainalainen ampumahiihtäjä ja maailmanmestari. Hän edustaa seuratasolla Kolos Ternopiliä.


title: Olena Pidhrušna

text: Pidhrušna osallistui ampumahiihdon MM-kisoihin ensimmäistä kertaa Pyeongchangissa 2009, jolloin hän oli normaalimatkalla 16:s. Vancouverin olympialaisissa 2010 hänen paras henkilökohtainen sijoituksensa oli yhteislähdön 12:s. Maansa viestijoukkueessa hän oli kuudes.


title: Olena Pidhrušna

text: Hanti-Mansijskin MM-kisoista 2011 Pidhrušna oli hopeaa saavuttaneessa viestijoukkueessa, mutta suoritus hylättiin Oksana H’vostenkon jäätyä kiinni dopingista. Henkilökohtaisilla matkoilla Pidhrušnan paras sijoitus oli takaa-ajon 19:s. Ruhpoldingin MM-kilpailuissa 2012 hän oli normaalimatkalla 14:s ja viestijoukkueessa kuudes.


title: Olena Pidhrušna

text: Pidhrušna voitti pikakilpailun maailmanmestaruuden Nové Městossa 2013. Hän ampui puhtaasti ja voitti toiseksi tulleen Tora Bergerin 6,4 sekunnilla. Takaa-ajossa hän sai pronssia ja hiihti Ukrainan hopealle yltäneessä viestijoukkueessa ankkuriosuuden. Normaalimatkalla ja yhteislähtökilpailussa Pidhrušna oli 11:s.


title: Olena Pidhrušna

text: Sotšin olympialaisissa 2014 Pidhrušna oli mukana Ukrainan naisten olympiakultaa voittaneessa viestijoukkueessa. Yhteislähtökilpailussa hän oli seitsemäs ja normaalimatkalla kahdeksas. Oslon MM-kilpailuissa 2016 hän sijoittui takaa-ajossa viidenneksi. Hochfilzenin MM-kilpailuissa 2017 hän oli normaalimatkalla kymmenes ja voitti viestistä hopeaa.


title: Olena Pidhrušna

text: Pidhrušna kilpaili ampumahiihdon maailmancupissa ensimmäisen kerran Lahdessa vuonna 2007. Ensimmäisen palkintosijansa hän saavutti kaudella 2012–2013 oltuaan toinen Östersundin pikakilpailussa. Hän oli samalla kaudella toinen Anterselvan takaa-ajokilpailussa. Nové Měston MM-kulta oli samalla Pidhrušnan ensimmäinen maailmancupvoitto. Maailmancupin kokonaispisteissä hän oli kaudella 2012–2013 kahdeksas ja takaa-ajocupissa neljäs.


title: Olena Pidhrušna

text: Kaudella 2013–2014 Pidhrušna oli Oberhofissa pikakilpailussa kolmas. Kaudella 2015–2016 hän oli kolmas Östersundin normaalimatkalla ja pikakilpailussa. Canmoressa hän voitti pikakilpailun. Maailmancupin kokonaiskilpailussa hän sijoittui seitsemänneksi ja pikakilpailum cupissa viidenneksi. Kaudella 2016–2017 hän oli normaalimatkan cupissa viides.


title: Tutkimusetiikka

text: Tutkimusetiikka on tiedettä tekevän tutkijan ammattietiikka, jonka tarkoituksena on pitää tutkimus ammattitaitoisesti toteutettuna, laadukkaana, luotettavana, avoimena ja rehellisenä sekä se, että tutkimus on todennettu ja että tutkimus on toistettavissa. Tutkimusetiikan noudattamatta jättämisestä seuraa tieteen ja sen tekijöiden uskottavuuden väheneminen. Ensimmäisenä pyrkimyksenä turvata tutkimuksen eettisyys pidetään Hippokrateen valaa (Aarnio 2003). Ensimmäinen modernin ajan tutkimuseettinen asiakirja on Nürnbergin koodi (1947), ja siihen on koottu kymmeneen pääkohtaan kansainväliset tutkimuseettiset periaatteet. Helsingin julistus (Maailman lääkäriliitto 1964, täydennetty 1975, 1983, 1989 ja 1996) täydensi Nürnbergin koodeksia. Eettisyyden lisäksi tutkimuksen kaikissa vaiheissa tutkimuksen suorittajaan kohdistuvat lainsäädännön asettamat velvoitteet, muun muassa tekijänoikeuksien kunnioittaminen, yksityisyyden suojaaminen sekä vaitiolo- ja salassapitovelvollisuus.


title: Tutkimusetiikka

text: Tutkimusetiikan sisällöstä on esitetty erilaisia määritelmiä. Laajan ja kaiken tutkimustoiminnan kattavan määritelmän mukaan (Tranøy 1983) ”tutkimusetiikalla tarkoitetaan joko vapaaehtoista tai järjestelmällistä tieteellisessä tutkimuksessa ja sen seuraamuksissa johtuvien moraalisten ongelmien tarkastelua”. Tutkimustoiminnan alueelle rajatun määritelmän mukaan (Petterson 1994) ”tutkimusetiikka on niiden kysymysten pohtimista, jotka koskevat eettisten normien integroimista tutkimustyöhön yhdessä tutkimuspoliittisten, juridisten tai tutkimusideaalisten sääntöjen (normien) kanssa”. Tutkimuseettinen ongelma syntyy, jos yleinen moraalinen normi on ristiriidassa tutkimuksen käytännön tai tutkimuseettisen normin kanssa.


title: Tutkimusetiikka

text: Tieteen sisäinen tutkimusetiikka käsittelee tiedeyhteisössä noudatettavia eettisiä normeja ja tieteen ulkopuolinen tutkimusetiikka tutkimuksiin vaikuttavia tekijöitä, joista määräävät muut organisaatiot kuin tiedeyhteisö. Kokonaisvaltainen ja ennakoiva tutkimusetiikka keskittyy tulevaisuuteen pyrkien ennakoimaan eettiset ongelmat, ja niin sanottu "ad hoc" -etiikka analysoi ja korjaa ongelmia sitä mukaa, kun ne syntyvät.


title: Tutkimusetiikka

text: Tutkimusetiikkaan soveltavia tahoja voi olla useita. Tutkimustoiminnan etiikkaa voidaan tarkastella toimijoiden (koehenkilöt, opettajat, tutkijat), organisaatioiden (tiedeyhteisö, tutkimuslaitos, yliopisto), tutkimusmenetelmien tai tutkimustoiminnan sidosryhmien (liike-elämä, yhteiskunta, viranomaiset) suhteen. Tutkimusetiikassa on kyse joko päätöksestä siitä, mikä on hyväksyttävä moraalisen toiminnan taso tutkimuksen aikana, tai siitä miten tämä ”määritelty” moraali voidaan tai tulisi ylläpitää tutkimuksen kuluessa.


title: Tutkimusetiikka

text: Tiede on monikerroksinen kulttuurillinen ilmiö, jolle ei voida kirjoittaa tarkkaa määritelmää, mutta tieteen harjoittamisella on useita piirteitä, joilla se voidaan erottaa tieteen ulkopuolisista ilmiöistä. Tiede on rakenteellisesti jäsentynyt tiedon järjestelmä, joka pyrkii todellisuudessa esiintyvien ongelmien ratkaisuun käyttäen tieteen työmenetelmiä (metodeja).


title: Tutkimusetiikka

text: Näennäistiede (pseudotiede) eroaa tieteestä siten, että tieteen väittämien tulee olla testattavia julkisten havaintojen tai toistettavien kokeiden avulla. Epätieteiden yhteisinä ominaisuuksina voidaan pitää epämääräisyyttä ja joustavuutta, joiden vuoksi niitä vastaan esitetty arvostelu ei kiinnity mihinkään ja ne voivat näin torjua kaikki kumoamisyritykset.


title: Tutkimusetiikka

text: Tieteen luonteeseen kuuluu pysymättömyys eli itsekorjaantuvuus, johon kuuluvat muun muassa autonomisuus, edistyvyys, kriittisyys ja objektiivisuus. Tiede on lisäksi instituutio, jolla on omat kommunikaatioyhteytensä, norminsa ja palkkijärjestelmänsä. Tieteen institutionaalisia omaisuuksia ovat (Robert Merton 1942) järjestelmällinen epäily (organized skepticism), pyyteettömyys (disinterestedness), universalismi (universalism) ja yhteisöllisyys (communism).


title: Tutkimusetiikka

text: Suomen perustuslain 16 § määrittelee tieteen vapauden periaatteen yleisellä tasolla, eli ”tieteen, taiteen ja ylimmän opetuksen vapaus on turvattava”, jolloin tutkijalla on oikeus vapaasti valita tutkimusaiheensa, käyttämänsä menetelmät ja tulosten julkaisutapa. Lisäksi tutkijalla on oikeus saada käyttöönsä salassa pidettäviksi määrättyjä asiakirjoja (Miettinen 2001). Tieteen vapautta ei voida kiistää, mutta sitä voidaan supistaa muilla lailla. Perustuslain pykälässä 10 on määritelty yksityisyyden suoja muodossa: ”jokaisen yksityiselämä, kunnia ja kotirauha on turvattu”. Yksityisyyden suoja on lisäksi turvattu Yhdistyneiden kansakuntien kansalaisoikeuksia ja poliittisia oikeuksia koskevassa yleissopimuksessa ja Euroopan neuvoston ihmisoikeussopimuksessa (1950).


title: Tutkimusetiikka

text: Yliopistolaki ja sen nojalla annettu asetus määräävät yleiset puitteet yliopistojen toiminnan järjestämiselle. Yliopiston tutkimus, koulutus ja opetus on järjestettävä niin, että saavutetaan korkea kansainvälinen taso, ja tähän on pyrittävä eettisiä periaatteita ja hyvää tieteellistä käytäntöä noudattamalla. Lain mukaan yliopiston opetus, taide ja tutkimus on vapaata.


title: Tutkimusetiikka

text: Tekijänoikeuslaki koskee juridisesti tutkimusaineiston keruuta, käsittelyä ja säilyttämistä. Muita tutkimusaineistoa koskevia lainsäädännöllisiä määräyksiä on henkilötietolaissa, jossa määrätään mm. aiheiston luottamuksellisuudesta ja tutkimukseen osallistuvien vaitiolovelvollisuudesta. Tutkimuksen toteutuksessa on myös otettava huomioon intimiteettisuoja, joka tarkoittaa henkilön läheisten suhteiden suojaa.


title: Tutkimusetiikka

text: Tutkimuksessa on noudatettava erityistä huolellisuutta käsiteltäessä henkilöä koskevia arkaluonteisia tietoja. Arkaluonteisiksi katsotaan tiedot, jotka kuvaavat tai on tarkoitettu kuvaamaan rotua tai etnistä alkuperää, henkilön yhteiskunnallista, poliittista tai uskonnollista vakaumusta tai ammattiliittoon kuulumista, rikollista tekoa, rangaistusta tai muuta rikoksen seuraamusta, henkilön terveydentilaa, sairautta tai vammaisuutta taikka häneen kohdistuneita hoitotoimenpiteitä tai niihin verrattavia toimia, henkilön seksuaalista suuntautumista tai käyttäytymistä, ja henkilön sosiaalihuollon tarvetta tai hänen saamiaan sosiaalihuollon palveluja, tukitoimia ja muita sosiaalihuollon etuuksia.


title: Tutkimusetiikka

text: Laki lääketieteellisestä tutkimuksesta koskee ihmiseen, sikiöön ja ihmisen alkioon kohdistuvaa tutkimusta. Lain mukaan tutkimuksen yleisiä periaatteita ovat ihmisarvon loukkaamattomuuden kunnioittaminen, tutkimuksen etujen on oltava selvästi suuremmat kuin tutkimuksesta aiheutuvat haitat ja riskit, ja tutkimuksen suorittajalla tulee olla asianomainen ammatillinen pätevyys (lääkäri tai hammaslääkäri). Lääketieteellisen tutkimuksen suorittamiseen liittyy lisäksi muita eettisiä normeja.


title: Tutkimusetiikka

text: Olennaisena osana tutkimusetiikkaan kuuluu hyvän tieteellisen tavan noudattaminen eli rehellisyys, tarkkuus ja huolellisuus. Lisäksi mittaustulokset tulee raportoida tarkasti ja tiedot arkistoida. Tutkijan on myös annettava riittävästi tunnustusta muiden tekemälle työlle. Jotta tahattomien ja tahallisten virheiden määrä pysyisi vähäisenä, tutkimusten tulokset julkaistaan yleensä vertaisarvioiduissa tieteellisissä julkaisuissa, joissa vertaisarvioitsijoiden tehtävänä on arvioida tutkimuksen toteutusta ja uskottavuutta. Vertaisarvioinnissa tieteelliseen julkaisusarjaan lähetetyn tutkimuksen arvioi muutama alan tutkijaa nimettömästi. He eivät kuitenkaan yleensä toista kokeita vaan pyrkivät arvioimaan julkaisun totuudenmukaisuutta oman kokemuksensa ja kirjallisuuden avulla.


title: Tutkimusetiikka

text: Arkipäivän tutkimusetiikka on taito, joka tukee eettisissä kysymyksissä tarvittavaa päätöksentekoa. Eettisille ongelmatilanteille on ominaista se, että niissä ei ole selkeitä tai yksiselitteisiä ratkaisuja tai vastauksia. Tutkimuseettinen ongelma voi olla vaikeasti havaittavissa, ja se voi muuttua ja tarkentua, jos sen määrittelyyn käytetään aikaa.


title: Tutkimusetiikka

text: Eettisessä ratkaisussa lähestymistapa voi perustua mm. seurauksiin, prosessissa noudatettaviin periaatteisiin tai päätöksentekijän (yksilö tai organisaatio) hyveisiin. Kukin lähestymistapa antaa oman näkökulmansa päätöksenteon perusteille. Eettinen päätöksentekoprosessi on syklinen, sen näkökulmat vaihtuvat tutkimuksen aikana ja se kestää koko tutkimuksen ajan.


title: Tutkimusetiikka

text: Eettisten kysymysten määrittelyvaiheeseen kuuluvat osavaiheet ovat kysymyksen tunnistaminen, asianosaisten tunnistaminen, oikeuksien ja velvollisuuksien tunnistaminen, vaihtoehtojen ja niistä aiheutuvien seurausten tunnistaminen ja päätöksentekijän oman aseman huomioon ottaminen. Tämän eettisen analyysin tarkoituksena on antaa kattava kuva valintatilanteesta.


title: Tutkimusetiikka

text: Tutkimuksen tekemiseen liittyvät eettiset kysymykset ovat tutkimusaiheen valinta, tutkimuksen tekeminen, asianosaisiin liittyvät kysymykset sekä tutkimuksen eri osapuolten oikeudet, vastuut ja velvollisuudet. Mieskulttuurin lähestymistapa tutkimuksen eettisiin kysymyksiin eroaa naiskulttuurin lähestymistavasta siinä, että miestutkimus on riski-, tulos-, teknologia- ja tuottavuus painotteista, kun taas naistutkimuksen resursointi on miestutkimukseen verrattuna vähäistä ja tuottavuusodotuksiltaan alhaista.


title: Tutkimusetiikka

text: Tutkimuksen tekemisen lisäksi muita tutkimukseen liittäviä eettisten kysymysten aihealueita ovat mm. julkaisemiseen, konferensseihin, tutkimuksen ohjaamiseen, tutkimuksen arviointiin, tutkimusrahoitukseen, akateemisten virkojen täyttämiseen, tutkijan yhteiskuntasuhteisiin ja tutkijan henkilökohtaisen elämän eettiset kysymykset. Eettisten kysymysten ratkaisua ei voida tehdä kaavamaisen toimintamallin perusteella, vaan yleisiä periaatteita (kaikkien asianosaisten tunnistaminen ja kunnioittaminen sekä prosessien läpinäkyvyys) on sovellettava parhaan mahdollisen harkinnan mukaan.


title: Tutkimusetiikka

text: Epäeettisistä tutkimuksista selostetaan usein alan kirjallisuudessa niin sanottu Tuskegee-tutkimus ja CIA:n LSD:tä käsittelevä tutkimus operaatio Midnight Climax. Tutkimuksen eettisyys arvioidaan aikakauden normien mukaan, ja esimerkiksi Tuskegee-tutkimusta ei pidetty aikanaan ja vallitsevassa kulttuurissa epäeettisenä. Kirjallisuudesta löytyy lisäksi suuri määrä kuvauksia muista epäeettisistä tutkimustapauksista. Tällaisia tutkimuksia ovat Laud Humphreysin tapaus ja Vipeholmin sairaalan hammasmätätutkimus.


title: Tutkimusetiikka

text: Tuskegee-tutkimus on Yhdysvaltojen Alabamassa Tuskegeessa 1930-luvulla alkanut ja 1972 päättynyt kupan tutkimusprojekti, jonka menettelyjä pidetään tämän hetken lääketieteen eettisten normeja rikkovina. Tutkimuksessa seurattiin kuppaan sairastuneiden henkilöiden oireiden kehitystä 40 vuoden ajan. Sen tuloksena syntyi 13 arvostetuissa lehdissä julkaistua artikkelia, ja nykylääketieteen tiedot kuppataudista perustuvat suurelta osin tähän tutkimukseen.


title: Tutkimusetiikka

text: Tuskegee-tutkimuksen koehenkilöinä oli 400 mustaihoista miestä, joista monet olivat luku- ja kirjoitustaidottomia, ja verrokkiryhmänä oli 200 terveen miehen ryhmä. Koehenkilöt eivät saaneet todellista tietoa sairaudestaan, eikä heille kerrottu sitä, että he olivat mukana tutkimuksessa. Koehenkilöille luvattiin muun muassa ilmaisia aterioita ja maksuttomat hautajaiset, ja heille uskoteltiin, että heille tehdyt kivuliaat kokeet olivat osa lääketieteellistä erikoishoitoa, johon heidät oli valittu mukaan. Tuskegee-tutkimuksen epäeettisimpänä piirteenä pidetään sitä, että koehenkilöille ei järjestetty lääketieteen kehityksen mahdollistamaa penisilliinihoitoa kupan oireiden lievittämiseen, vaan tutkimusta jatkettiin aivan kuin penisilliiniä ei olisi ollut olemassa.


title: Tutkimusetiikka

text: CIA:n LSD-tutkimuksessa 1950- ja 1960-luvuilla bordellin miesasiakkaiden juomaan lisättiin heidän tietämättään LSD:tä, ja tutkijat tarkkailivat henkilöiden käytöksen muuttumista huumausaineen nauttimisen jälkeen. Koehenkilöille ei kerrottu milloinkaan kokeesta, eikä LSD:lle altistuneille henkilöille järjestetty jälkihoitoa.


title: Tutkimusetiikka

text: Tapaus Laud Humphreys (Beauchamp, Faden, Wallacen & Walters 1982) on sosiaalitieteen tutkimus, jossa selvitettiin homoseksuaalisia suhteita solmivien miesten sosiaalinen asema aikana, jolloin homoseksuaalisuus oli rikos. Humpreys ei hankkinut aineiston keruuseen lupaa kohderyhmään kuuluvilta. Vaikka tutkimuksen katsottiin tuottaneen sosiaalisesti merkittävän tuloksen, homoseksuaalisesti käyttäytyviin kohdistuvien kielteisten stereotypioiden vähenemisen, kritisoijien mukaan tutkittavien henkilöiden sosiaalinen elämä joutui huomattavan uhan alle. Tutkimus heikensi luottamusta sosiaalitieteellistä tutkimusta kohtaan.


title: Tutkimusetiikka

text: Ruotsissa, Vipeholmin mielisairaalan hammasmätätutkimuksessa 1954–1955 suoritettiin hammaslääketieteellistä tutkimusta, jonka kohderyhmänä olivat kehitysvammaiset lapset. Heille tarjottiin erilaisia makeisia ja tehtiin useita ravitsemuksen sisältöön liittyviä kokeita ilman koeryhmän jäsenten suostumusta. Kohderyhmän jäsenten oikeuksien katsottiin olevan erilaiset kuin tavanomaisten väestöryhmien. Tutkimuksen tarkoitus oli selvittää, mikä yhteys sokeria sisältävällä ravinnolla oli hammasmätään. Koehenkilöiltä otettiin sylkinäytteitä, joista tutkittiin, miten makeisten laatu ja nauttimistiheys vaikutti hampaiden terveyteen. Tutkimuksen perusteella Ruotsin lääkintähallitus sai tietoa, jonka perusteella voitiin ennaltaehkäistä hammasmätää ja alentaa hammashoidon kustannuksia. Tutkimuksen tuloksena selvisi, että on haitallista syödä makeisia pieniä määriä usein, ja että suurten makeismäärien harvoin tapahtuva nauttiminen ei vahingoita hampaiden kuntoa. Konkreettista hyötyä tästä oli käytännön sovellutuksessa, eli lasten "karkkipäivässä". Näiden tutkimustulosten julkaisemisen jälkeen tutkimuksen rahoittajana ollut sokeri- ja makeisteollisuus pyrkivät keskeyttämään tutkimukset.


title: Tutkimusetiikka

text: Sosiaalisen median palveluiden kuten Facebookin käyttäjien käyttäytymistä koskevia tutkimuksia ja aineiston keruuta on myös arvosteltu tutkimusetiikan näkökulmasta kyseenalaisiksi.


title: Tutkimusetiikka

text: Eläinten käyttö tutkimuksessa on tutkimuseettisen kysymyksen lisäksi myös juridinen ja voimakkaita yleisiä tunteita herättävä kysymys, joka on herättänyt erinäisiä kansalaistoiminnan muotoja. Eläimille aiheutettua kärsimystä koskevaa lakiin perustuvaa säätelyä on kehitetty systemaattisesti vajaa kaksisataa vuotta, ensimmäinen eläinkokeita säätelevä laki säädettiin englannissa vuonna 1876.